ZAWPLAb – Zawp\nHome » ZAWPLAb\nZAWPLAb, giza eta hiri eraldaketan, bai herraminta edo helburu bezala, oinarritutako nazioarteko egonaldietarako eskainitako ZAWP-eko gunea.\nPrograma honen helburua sormenaren eremu ezberdinetan esperimentazioa, ekoizpena eta ikerketa sustatzea da, sortzaileen sustapenean laguntzea eta kulturaren profesionalen nazioarteko mugikortasuna bultzatzea. Azkenik, diziplina anitzeko eta lan malguaren gunea balioan jartzea eta aberastu dezaketen lurraldean proiektuak sustatzea eta bultzatzea.\nZAWPLAb gunean hurrengo proiektuak garatzen dira:\nSormenezko gozogintzan eritzen den enpresa berria da. Helburua antzinako zaporeak gogora ekartzea da. Eskuz egindako gailetak, pastelak eta postreak egiten ditugu.\nWeb gunea ikus dezakezu\nGokan hainbat esperientzia gastronomiko eskaintzen ditu: sukaldaritza ikastaroak, afari pribatuak, catering, showcooking, saltokietako salmentak… Den-dena beti ikusmolde batekin:\nJaponiar kultura transmititu ahal izatea.\nSorkuntzazko eta arte eszenikoen elkarteak bultzatutako proiektua da. Arte eszenikoen ikuspegi berritzailea duten 13 sortzailez osatutako lantaldea da. Gaur egun, ZAWPLab en moduluetako bat beraien eskura dago entseguak eta antzerki lanak baino lehenagoko prestaketak aurrera eramateko. Web gunea ikus dezakezu\nSustraiak catering begetariano, ekologiko eta produktu lokalez egindako zerbitzuak eskaintzen dituen enpresa da. Helburua mota guztietako ekitaldietan zerbitzua ematea da (topaketa, hitzaldi, jardunaldi, festetan…), elaborazio artisauak eta etxeko janaria baloratzen duten kolektiboentzako. Produktu freskoen alde, elikadura osasuntsu eta kalitatezkoaren alde egiten dugu lan, politika. Web gunea ikus dezakezu\nSurf taulak egiteko ekintzailetza proiektua.\n“La tienda comprometida” mugimendu sozialei laguntza eskaini nahi die beraien ikuspena, zerbitzuak eta finantzaketa hornituz. Eta aldi berean, mundu hobe bat sortzeko gurarekin ideia eta alternatiba aurrerakoiak publiko zabal bateri gerturatu nahi ditu. Web gunea ikus dezakezu\nVioleta “El fieltro como medio artístico” proiektuaren sustatzailea da.\nNoski, partekatutako lanerako gune bat zuri itxaroten dago. Ez izan zalantzarik eta jarri gurekin kontaktuan telefono bidez 944 759 576 edo email bidez info@zawp.org\nTour virtual hecho por Iban Montero\nDEIALDIARI BURUZ INFORMAZIO GEHIAGOESKAERAIRUDIAKPLANOA


- B ZIKLOA - Abendualdiko 1. domekea - 2020.eko Azaroaren 29a\nSenideok: Ondo etorriak fedearen eta anaitasunaren batzar honetara.\nLiturgi urte barri bati, Abendu barri bati, graziaren eta itxaropenaren aldiari hasiera emotera goaz. Erne bizitzeko deia eta gonbidapena egiten jaku. Datorkigun Jaunak gure barruan haztea nahi dau, gure zauriak osatzea, bideak zuzentzea, bere Erreinua prestatzea. Merezi dau gonbidapen horreei erantzutea, denpora hau zain eta erne bizitzea.\nJainkoa bere Semearen Jaiotzan egin zan gure arteko, baina oso gitxik onartu eben. Orain bila jatorku bere Hitzaz, bere sakramentuetan, gizon-emakume bakoitzean, bizi ditugun gertaeretan. Iraun dagigun erne, loak hartu barik, hurreratzen jakun bakoitzean ezezagun egin ez dakigun.\nHonela emongo deutsogu hasierea Liturgi Urte barriari.\nnon dagoz zure begiak,\nOharra: Abendualdiko pregoi edo aldarria prestau ditugu PowerPointeko argazki eta musikarekin. Erabili nahi izanez gero:\nIsrael herria Jainkoaren presentziaren irrikan ebilen, bere biziari zentzuna emon nahian. Bizi ziran ohikeriatik atarako zituen Haren egarria euken. Isaias profeteak horregatik esaten eutson Jainkoari: “ai, zerua urratu eta jatsiko bazina”. Zeruak urratu eta lurrera jaisten dan Jainkoa ez da noizean behingoa, gaur bai eta bihar ezkoa. “Jainkoa-gurekin” da, gure artean bizitzera datorrena. Ez da Jainko zerga-batzailea, bere burua osorik emoten deuskuna baino. Onartu dagigun mezu eder hau.\nPaulo apostoluak Korintokoei egindako idazki honetan, itxarotearen zentzuna azaltzen deusku; itxarotea, bizi eta esperimentatu danaren barri emoteko da. Hau da Kristo Jaunak lortutako BIZITZA BARRIA. Jainkoaren leialtasunari esker guztia ahal dala esango deusku apostoluak. Onartu daigun bere testigutza.\nMarkos ebanjelariak erne bizitzeko deia egiten deusku; Jainkoa hurreratzen jabilku. Ezin gara lotan gelditu, ezinezkoa dogu ez arduratzea. Ezin dogu itzi inoren kontura gure erantzukizuna. Erne biziz bakarrik aurkitu eta bizi dagikegu eguneroko ibilian Haren presentzia eta esku-hartzea gure bizian eta gure munduan. Entzun dagigun.\nJainkoaren Hitzari erantzunez geure otoitzak aurkezten deutsaguz Jaunari. Gugaz arduratzen dalako, entzunak izango garan konfiantzaz egiten dogu.\n1.- Gure Eleizaren alde: pobreenen eta alboratuenen aldeko ardurak, gizon-emakumeen itxaropenak bizkortuko dituen argi bizi izan dadila. ESKATU DEIOGUN JAUNARI.\n2.- Munduko herri guztietako nagusi eta agintarien alde: zuzentasunaren, bakearen eta askatasunaren alde diharduten mugimenduak sustatzen eta suspertzen ahalegindu daitezan. ESKATU DEIOGUN JAUNARI.\n3.- Bizitzako bideetan zehar noraezean dabilzan gizon-emakumeen alde: aurkitu dagiela gure ibilian erne mantentzen gaituen eta biziaren betetasunera dei egiten deuskun Jainkoa. ESKATU DEIOGUN JAUNARI.\n4.- Gorputzean edo espirituan sufritzen dagozanen alde: zuzengabekeriak eta minak, eurek daukeen itxaropena inoiz ez dagian amatatu. ESKATU DEIOGUN JAUNARI.\n5.- Gu guztion eta gure alkartearen alde: Abendu-aldi honetan fedean erne, otoitzean sendo eta gure senideen beharrizanetara adi bizi gaitezan. ESKATU DEIOGUN JAUNARI.\nOTOITZA – AZALPENA: Jauna, alkarte osoaren izenean, Abenduko ezaugarri hau aurkezten deutsugu. Gabon aurreko egun honeek, sakontasunez bizitzera konprometitzen gara. Jauna, emoiguzu zure indarra eta argia, zure gogokoa dana eginez bizi daiguzan egun honeek.\nAMETS BAT, GURARI BAT, ITXAROPEN BAT ETA OTOITZ BAT AURKEZTEN DA\n(Eskeintza ume batek, gazte batek, andra-gizon batzuk eta adineko batek egiten dabe)\n- UMEAK: Jauna, nik ume amets bat dakartsut: mundua gure jokoak modukoa izan daitela, bardintasun eta anaitasun lekua.\n- GAZTEAK: Jauna, nik gurari bat dakartsut: gizakia eta gizartea, egiak eraginik bizi daitezala.\n- ANDRA-GIZONAK: Gure seme-alabei begira bizi garanok, itxaropen bat dakartsugu, Jauna: gizakien arteko hartuemonak bakezkoak izan daitezala.\n- ADINEKOAK: Jauna, iraganak ikututa eta geroari begira bizi naz. Otoitz hau egiten deutsut: zure betiko etorrerea oztopatzen dauan guztia parkatu eizu; eta umearen ametsa, gaztearen guraria eta andra-gizonen itxaropena, zure graziaz egi bihurtzen lagundu eiguzu.\nSenideok: Jaunak esan deusku bere hitza, bere Semearen etorreraren zain, erne eta itxaropentsu bizitzeko deia egin deusku. Guri tokatu jakun gizartea zuzenagoa, senideagoa egiten konprometiturik bizitzea da kristau lez erne bizitzea. Gure bizierea lagungarri gertatu dadila askok burua jaso dagien, lagungarri zerumugan ernetzen azaltzen dagozan aldien zantzuak ikusteko eta biziera barri batetik abiatu gaitezan Jainkoaren presentziara eta utopiara irekitzeko. Abendu zoriontsu bat danoi!\n“Erakutsi eiguzu, Jauna, zure errukia\neta emoiguzu zure salbamena”\nLITURGIA URTE BARRIA hasten dogu gaur. Kristau alkarteentzat hau berezia da: hurrengo hilabeteetan, JAUNAREN MAITASUNAREN HISTORIA, bere “salbamen historia” hori bizitzeko, ospatzeko eta elikatzeko prestatzen gara. Kristau Alkarteak hauxe ospatzen dau liturgian. Oinarrizko ideia hau ahazten edo baztertzen dogun neurrian… gure ospakizunak aspergarri bihurtuko jakuz!\nJaunaren maitasun historia horretan, oinarrizko momentua, NORBAITEN PRESENTZIA DA; desiratua eta itxarona izan dan Norbaiten jaiotza da. Bila dabilen, bizitzaren zentzunaren bila, historiaren zentzunaren bila, heriotzaren zentzunaren bila, estu eta larri dabilen gizakiari, itxaropena emongo deutson Norbait. Horregatik, ABENDUA, ITXAROPENAREN ALDIA DOGU; Jaunaren BIDEAK prestatzen joateko aldia. Harengana zabaltzeko eta onartzeko prestatuz bakarrik ezagutuko dogu. Hauxe da Gabonak ospatzea; Jesus gure artean egote hori, itxaropen gisa eta salbamen gisa bizitzea. Hauxe da gaur hasten dogun aldia.\nGure askapenaren iragarpena entzuteak (“jaiki zaiteze, altxatu burua, zuen askatasuna hurrean dago”) eta izarrik egoteko egiten jakun gonbidapenak (“egon zuhur ez dakizue noiz izango dan eta”), sinismendunongan ITXAROPENA sortzen dauan deia dogu. Historian zehar profeten eginkizuna ere horixe izan da: Su-garra biztuta euki. Hainbeste mehatxu eta heriotz bizi izan dogun gure munduaren historia honetan, argiaren preminan gagoz. Irribarrez eta begi argiz aurrera begiratzeko behar dogun argitasun horren miraria gertatu leiteke.\nDana dala kontuan eukitekoa da baita ere, tentazinoak beti inguratzen gaituela: orain ondo bizi garanez hobeagorik ez dagoela pentsatzea, edo lehengoari begira egotea hobeagoa zalakoan. Lehengoan edo oraingoan itxita gelditzea, itxaropenaren kontrako pekatua da. Sinismenduna, zu eta ni, gure aurrean dogun eta beti bila jarraitu behar dogun itxaropenetik eta itxaropenerako bizitzera deituak gara.\ngure gurari sakonenak HAREK BETEKO ditu!\n"Zagoze, bada, zuhur"


Muskizko Udala - Udalerriko Nagusien Udal Zentroa eraberritzeko helburua duen proiektu berri bat garatzen ari da Muskizko Udala\nUdalerriko Nagusien Udal Zentroa eraberritzeko helburua duen proiektu berri bat garatzen ari da Muskizko Udala\nCovid-19ak eragindako pandemiaren aurretik, Gizarte Ekintza Sailaren bitartez, Nagusien Udal Zentroko instalazioak egokitzeko proiektu batean murgilduta zegoen Muskizko Udala, besteak beste, Nagusien Udal Zentroko gela, sukalde eta abarretako sarbideak eta banaketa hobetu ahal izateko. Hori horrela izanik, Nagusien Udal Zentroko instalazioak araudia betetzen badu ere, egungo egoerak agerian utzi du zentro soziosanitarioak hobetu ahal direla, seguruagoak eta erosoagoak izan daitezen, bai erabiltzaileentzat, bai langileentzat. Proiektu hau 7.400 €-ren truke esleitu da (BEZ kanpo), eta 2021eko lehen hiruhilekoan aurkeztea aurreikusi da.\nGizarte Ekintzaren arabera zentroa hobetzeko ezinbestekoak diren zutabe batzuen gainean eraiki da proiektu hau. Zutabe horietako bat segurtasuna da, eta ebakuazio bideak eta eusteko bitartekoak egokituko dira, sor litezkeen arrisku egoerei begira. Era berean, egongeletako, gimnasioko, jantokietako eta abarretako banaketa garrantzitsua da, izan ere, zabalak eta erosoak izan behar dira. Garraio egokituak jasotzen dituen erabiltzaileen sarrera eta irteeretako irisgarritasuna hobetzea da beste oinarrietako bat; ildo beretik, sartu eta ateratzeko igogailuak zabaldu egingo dira. Era berean, energia eraginkortasunean ere lan egiten ari da Udala, eraikin jasangarriagoa lortu ahal izateko.\nKomeni da nabarmentzea zentroko bertako langileek eurek helarazitako beharrak eta udal teknikarien oharrak bildu direla plan honetan, eta proiektua gaur egungo araudiari lotuko zaiola segurtasunari eta energia eraginkortasunari dagokionez. Beranduago, proiektuaren aurrekontua kontuan hartuta, Udalak beharrezko pausoak emango ditu inbertsio honi modu egokian erantzun ahal izateko.


Han eta hemen: Maite ditut kanpainak\nUrte hastapen honetatik eta martxo ondar arte, euskararen eta beste hizkuntz gutxituen ezagupena, lege babesa aldarrikatzen duen kanpaina martxan da, orain arte ezaguna genuena hemen berean Deiadar izenpean. Ipar Euskal Herrian « Euskaraz bizi nahi dut. Nos langues, un droit, une loi » lemapean eramanen da. Herri guzietan lema berdintsua erabiliko da: frantsesezko lema, bat eta bakarra izanen da hizkuntza gutxitu guzientzat eta lurralde bakoitzak bere hizkuntzan deklinatuko du (adibidez hementxetan duzue okzitanieraren aldeko afitxa). Iparraldean, Euskal Herri mailan eramaten den « Euskaraz bizi nahi dut » lema eta kanpainarekin lotzen da.\nAspaldiko partez, frantses Estatuko 6 herri hizkuntzetako (euskara, okzitaniera, katalana, kortsikera, alsaziera, bretoiera) ordezkari eta mugimenduek bat eginen dute: lema bat, aldarrikapen komunak eta egun bereko mobilizazioak.\nIpar Euskal Herriak duen konplexutasun handia dela eta, batzuentzat (ikuspegi nazional batetik) bitxia ematen ahal du iparraldea eta iparraldeko jendea hunkitzen duen aldarrikapena eta « Frantzia mailako » ekimen batean hainbeste inbertitzeak. Alta, errealitate politikoak zein diren, euskararen onerako zerbait aitzinarazi nahi bada hemen, ezinbestekoa da lege baten ukatea: euskararen langileei egun guziz begi bistakoak egiten zaizkie legerik ez izanaren trabak (erabilera xedatzen duten hitzarmenak aplikatu ezinak, administrazioan batzuk hartu erabakien kontra jotzeko barne zirkular eta aginduak, eginkizun sinpleenak ere euskaraz burutzeko arazoak, etengabe partaideak konbentzitu eta akuilatu beharra, …) eta hori alda lezakeena, epe onargarrietan bederen, Frantzia da. Izan ere, maila horretan eragin lezakeen hurbilagoko instituzio edo egitura abilitaturik ez baita kausitzen, ez lurralde mailan, ez departamendu, ez eskualdean, ez nehun. Horretan funtsezkoa da, zor duenari galdetu behar baitzaizkio gauzak. Gainera, arazorik gabe uztartzen da Euskal Herri mailako dinamikekin. Azkenean, lurralde baten egoerari egokitua zaion kanpaina da, ez gehiago ez gutxiago, Araban edo Nafarroan hango egoerei egokitzen zaien bezala. Hortaz gain, beste herrialdeei juntaturik, oldar eta oihartzun haundiagokoa baizik ez da, ez bada mirakuilurik espero izaten ahal ere, entzunak izateko posibilitatea haunditzen du eta gure helburuetara heltzeko xantzak emendatzen.\nBestalde, gure kausaren berri helarazteko parada dena ere, garai berdintsuetan, hauteskunde kanpainatan sartuak dira Frantzia mailako alderdi politiko anitz eta hizkuntza gutxituei buruz dituzten hitzak mota guzietakoak dira eta aldakorrak izan daitezke, bizkitartean, anitz hizkuntzen alde agertzen dira eta lege babesaren ideia defendatzen ibilki dira ere momentu hauetan, agian Deiadar kanpaina honen onetan ere ari direla doi-doietarik ohartuz.\nIpar Euskal Herriak duen konplexutasuna handia izanik ere, hainbat egiturek bat egiten dute Euskal Konfederazioaren deialdiarekin eta ondoko asteetan beste hainbeste agertuz joan beharko lirateke: euskalgintza osoa, alderdi politiko, sindikatu, hautetsi, egitura, enpresa, pribatu... Iparraldekoak eta bistan dena, EAE eta Nafarrokoak, baita ere eragile frantsesek. Aniztasun hori, beti izigarria zait eta oroitarazten dit herri oso bat, zentzu zabalean, biltzen dela hiztunen oinarrizko eskubide batzuen inguruan. Horiei guziei gehituko zaizkie beste batzuk, bretoiak, okzitandarrak... eta seguraski imaginatzen ez diren batzuk ere.\nUrte hastapen honetatik, martxoaren 31ko mobilizazio eguna ene agendako data garrantzitsuetarik bat da, pertsona, langile, euskaldun baita ere euskal herritar gisa. Ez badut zuzenean eta hurbiletik kanpaina lanetan parte hartzen ere, badakit ondoko asteetan martxo ondar artean, emulazio zabal horretan, Euskal Herriko eta beste lurraldeetako esperantza eta indar guziak bildurik, hauen hein bereko lorpenen goaitan, guziek gure baitako hoberena emanen dugula. Ezin baititaike bestalde izan.


Paperezkoak.eus, haurrentzako liburu ilustratuak harpidetza bidez\nGaur apirilak 23 Liburuaren Eguna da aukera dugu aste honetan aurkeztu den proiektu baten berri emateko. Sormen proiektuetan arituak dira Garoa liburudenda zarauztarrekoak, eta ildo horretan ekimen berria aurkeztu dute: Paperezkoak.eus, haurrei liburuak helarazteko modu bat.Funtsean liburu ilustratu...\nLehiaketa bat Liburuaren Eguna ospatzeko!\nLiteratura Unibertsala eta Urrezko Biblioteka bildumen gaineko lehiaketa bat prestatu dugu, eta sariak ere banatuko ditugu!Literatura Unibertsala eta Urrezko Biblioteka bildumen gaineko 10 galdera prestatu ditugu, eta bakoitzari hiru aukera posible gehitu dizkiogu. Bi sari banatuko ditugu, bi zozket...\nPrivacy.eus, sareko pribatutasunaz aholku onak euskaraz\nPrivacy.eus duela hilabete gutxi dago martxan, iazko abendutik zehazki. Xabier Durruti informatikariak sortu du eta pribatutasun teknologikoak duen inportantzia nabarmentzea du helburu webguneak, informazio praktikoa eskainiz. Gaztelaniaz, ingelesez eta euskaraz dago webgunea, baina nabigatzailea zu...\nIkastaroa: Euskara sustatzeko komunikazio kanpainak diseinatzen\nDatorren naiatzaren 7 eta 14an, bi larunbat goizez, ikastaroa antolatu du UEUk Eibarko Markeskoako bere egoitzan: Euskara sustatzeko komunikazio kanpainak diseinatzen. Ander Bolibar irakasle eta komunikazio-adituak emango du ikastaroa, zeinak alderdi praktikoak ere ukituko dituen. Plaza gutxi dira, ...\nOtoi.eus, "fedea egunero elikatzeko euskarazko tresna"\nOtoi.eus aurten urtarrilean martxan jarri den webgune bat da. Euskarazko webgune kristau bat, "fedea egunero elikatzeko euskarazko tresna", beraien azalpen orrian diotenez. Jesusen Lagundiaren ekimenez eta Arrupe Etxea Fundazioaren ardurapean sortu da gunea.Bultzaitzaileak erakunde katolikoak izan a...


Ikasketak eta gero… zer? – Aldiri Ikasketak eta gero… zer? – Aldiri\nALDIRI. ARKITEKTURA ETA ABAR aldizkariaren aurkezpena aitzaki, arkitekto gazteon hastapenei buruz jardun genuen atzo eguerdian, EHUren Donostiako Arkitektura Goi Eskola Teknikoan. Ordu bete inguruko mahai-inguru bizian, hainbat esperientzia elkarbanatu genituen eskolako 40 bat ikasle eta irakaslerekin, “arkitektura-ikasketak bukatu eta gero…ZER?” lelopean.\nMahai-inguruaren ikuspegia / Agurtzane Elguren\nMahai-inguruan honako partaideok mintzatu ginen: Imanol Agirre (LKS-ko arkitektoa); Leire Aretxaga (Eusko Jaurlaritzako Etxebizitza eta Gizarteko gaietako arkitektoa); Zigor Iturbe, Kepa Iturralde eta Maider Uriarte (Metak-eko arkitektoak); Ibai Gandiaga (arkitektoa); Ula Iruretagoiena (arkitektoa eta EHUko irakaslea) eta ni, Unai Fdz. de Betoño (arkitektoa eta EHUko irakaslea).\nKepa Iturralde hitza hartuz / Agurtzane Elguren\nGure lanbidea oso zabala dela egiaztatu genuen, hau da, arkitekto gazteak —eraikuntzaren oraingo krisia gorabehera— aukera ugari dituela aurrean: profesio liberala —talde egonkor batean zein aldizkako lankidetzan—, Administraziorako lana, bulego bateko soldatako lana… Bide jakin bat hautatzeko arrazoiak ezberdinak izaki, azken helburua bizi-kalitatearen hobekuntza dela argi dago. Eta hori estuki erlazionatzen da lan-baldintzekin.\nLan-baldintzak neurtzeko hainbat parametro aipatu ziren, besteak beste, ordutegia, egonkortasuna, arkitektura-proiektu bat sinatzerakoan dagoen errespontsabilitatea, edota lanetik kanpo deskonektatzeko gaitasuna. Bitxia bada ere, soldata apenas aipatu zen, mahai-ingurura bertaratutako arkitekto gazte batek lan-eskasiarekin hain erlazionatua dagoen galdera kezkagarria bota zuen arte:\n«Zuek kobratu gabe egingo al zenukete lan?»\nOkerrena da galderak ez zuela inor harritu…\nSailkatugabeak aldiri, arkitektura, daget, ehu, hitzaldiak, ueu\nPrevious Article← Errobiko campusa\nNext ArticleHamabostgarrenean, aidanez →\nNon lor daiteke paperezkoa?\nKaixo, Gari! 0 zenbakia doan banatu dugu, komunikazio-kanpaina gisa. Gure asmoa da pdf formatuan ere web gune honetan bertan eskegitzea. Hurrengo zenbakiak liburu-dendetan aurkituko dira. Printzipioz Elkar Megadendetan, baina arkitekturan espezializatu diren beste dendetara ere ailegatzen saiatuko gara. Bestela ere, harpidetza egin daiteke. Ondo izan!


Herritarrak kohesionatuz | Cursos de Verano UPV/EHU\nEtorkizuna Eraikiz proiektuko Lurralde Garapenerako Laborategiak oso argi dauka ezagutzak, ikuspegiak eta elkarlaneko gobernantza bateko ekintza-gaitasunak dimentsio osoa hartzen dutela COVID-19ak eragindako jarduera ekonomikoa berreraikitzeko eta berritzeko egungo agertokian.\nEz dago jarraibiderik, eta beharrezkoa da hausnarketa bateratua egitea, epe labur, ertain eta luzerako beharrak dituzten erronka berriez betetako agertoki bat nola landu eta bihurtu jakiteko.\nGogoeta hori UPV/EHUko Uda Ikastaroetan egiten da berriz ere, begirada gure industrian jarrita. Funtsean, gure industria ETEak dira. Nola egin diezaiokegu aurre bizi dugun krisi izugarriari elkarlanean?\nEtorkizuna Eraikiz proiektuak galdu diren ziurtasun batzuei buruz eta sendotu litezkeen itxaropenei buruz hausnartu behar du. Azkenaldiko gertaerek jokaleku berri bat berriz diseinatzera nola behartuko gaituzten ebaluatu behar du. Eta egiten duen lanaren berri eman behar du. Egiten duena azaldu, kalean gertatzen denarekin elkarreragiteko. Lan zaila izaten jarraitzen du.\nUPV/EHUko Uda Ikastaroetan orainari eta etorkizunari begira, badira definitzen gaituzten hitz gako batzuk: hausnarketa, pluralismoa eta aniztasuna, besteak beste. Eta horiek guztiek bat egiten dute pluralismoari eta aniztasunari buruzko proposamen berri batean, bai eta pertsona guztien duintasunaren aitortzan, berezko balioan eta haien eskubide guztien errespetuan oinarrituta sor daitezkeen gatazka etikoei buruzkoan ere.\nGizarte-bizikidetzaren terminoak berriro definitzeko hausnarketa bat eraiki behar da, pertsona guztien berdintasuna bermatuko duen ikuspegi eraikitzaile batetik.\nEusko Legebiltzarrak 40 urte bete ditu. Onartu dituen legeek errealitate politiko bati erantzuten zioten, baina, baita gizartearen beharrei ere? Nola joan dira gizartearen balio berriak txertatzen?


'Urkulu leiho irekia, naturalmente Aretxabaleta' liburua kaleratu dute - Aretxabaleta - Goiena.eus\n'Urkulu leiho irekia, naturalmente Aretxabaleta' liburua kaleratu dute\nMaider Arregi 2007-06-14 19:37\nAtzo, ekainak 14, aurkeztu zuten liburua Otalora Dorretxean, 18:30ean. Guztira, 110 orrialdeko argazki liburua da. Zenbait aretxabaletarrek edukiz jantzi dute, besteak beste; Aitor Antxia, Juanan Gutierrez eta Jose Ramon Intxauspek idatzi dituzte artikuluak. Diseinua, berriz, Arteman Komunikazio enpresak egin du. Guztira 3.000 kopia argitaratu dituzte.\nAretxabaletako Udalak Naturgintza Fundazioaren laguntzarekin argitaratutako liburua da. Arteman Komunikazioa enpresaren zuzendaritzapean eginikoa. Diseinua ere Arteman enpresak egin du. Argazki gehienak, berriz, Ane Idigoras aretxabaletar argazkilari gazteak egin ditu. Aretxabaletako Argazki Taldeko zenbait bildumatako argazkiak ere aurki ditzakegu publikazioan eta baita Santiago Yaniz bilbotarrarenak ere.\nAretxabaletako Udalak 3.000 kopia argitaratu ditu eta salduko da herriko zein ibarreko denda, kiosko eta turismo bulego zein museoetan. Liburuaren prezioa 15 euro izango delarik. Era berean, Udalak opari modura erabiliko du liburua beste instituzio eta erakundeekin dituen harremanetan. Liburuaren helburua da, Aretxabaletaren ikuspegi berri bat eskaintzea, turistikoagoa.\n'Ur tanta baten istoria' da liburuaren lehenengo kapituluaren izenburua. Aitor Antxia Leturiak era literarioan Urkuluko urtegiaren sorrerara garamatza aipatu kapitualuan. Bigarren eta laugarren kapituluak teknikoagoak dira. Juanan Gutierrez eta Kiko Alvarez Urkuluren balio naturalez jarduten dira euren idatzietan.\nGorka Etxabek 'Atxabalta eta atxabaltarrak' kapitulua idatzi du eta Jose Ramon Intxauspek 'Urkulu ezagutzen'. Proiektuak Euskadiko Kutxaren eta Gipuzkoako Foru Aldundiaren babesa izan du.\nAurkezpen ekitaldia Aozaratza auzoko Otalora Dorretxean\nEkainaren 14an, arratsaldeko 18:30ean aurkeztuko dute liburua jende aurreko ekitaldian. Besteak beste, Aretxabaletako Alkate Arritxu Oliden eta liburuaren egile Aitor Antxia izango dira. Gainera, ibarreko pertsona ezagun batek ere Urkuluren gaineko bere ikuspegia emango du. Hedabideak ere gonbidatuta daude aurkezpen ekitaldira.


I�aki Rikeren omenez - GARA\njabi agirre Lezama\nI�aki Rikeren omenez\nOrain arte, bi lezamar ospetsuren izena daramaten oroitarriak ditugu herrian: bata, Hilario Astorkiri eskainia eta Mikel Zarateri, bestea. Aurrerantza hirugarren bati ere eskaini gura da: dela urtebete erbestean zendu zen Iñaki Rikeri hain zuzen.\nAspaldiko abesti batek zioen: «herria maitatzeko era asko daude» eta horren adibide litzateke hiru lezamarron ahalegina. Hilariok, bere ondasunen zati bat herriari oparituz; Mikelek, bere bizitza osoan euskararen eta eus- kal kulturaren alde lan eginez; Iñakik, Euskal Herriaren askatasunaren aldeko borrokan buru-belarri ekinagatik.\nIñaki Rike Gallarza (1953). Gaztetatik LABeko militantea; eraikuntzako langilea, arotza. 1983an atxilotua, torturatua, eta 17 urtez 11 kartzelatan hara eta harago eramana. 2000n askatasuna; ongietorria eta omenaldia Lezaman. Herriratzeaz batera berriz ere lanean, batez ere presoen eta erbesteratuen alde. 2005ean erbestera, han ere ekinean jarraitzeko, harik eta gaixoaldi zoritxarreko batek (2006ko uztailean) geure artetik eraman zuen arte.\nLezaman gorpuari egindako harrera eta azken agurra, ez dugu errez ahaztuko, ez eta Euskal Herriko hainbat lekutatik etorritako preso ohi lagunek zuganako estimua eta esker ona agertu izana. Oraingoan etxeko, lagun eta herritarrok hauxe adierazi nahi dizugu: merezi izan du zu ezagutzea, zure lagun izatea, zure herria maitatzeko grina mirestea. Aurrerantza guri dagokigu herria maitatzen jarraitzea, eta egin egingo dugu. Omenaldia, barikuan, uztailak 27, Lezaman.


Bizkaia Durango-Euskadi Murias-ek Setmana Valencianan debuta egingo du - - Duranguesa - Txirrindulari elkartea\nBizkaia Durango-Euskadi Murias-ek Setmana Valencianan debuta egingo du\nOstegunean hasita eta datorren igandera arte, Bizkaia Durango-Euskadi Murias taldeak lehen aldiz lehiatuko da aurtengo denboraldian. Setmana Ciclista Valencianaren bigarren ekitaldian izango da taldea, Valentzian zehar ospatuko den 4 etapako UCI 2.2 lasterketan.\nRòtovan hasiko da lehen etapa, 118 kilometro izango ditu eta helmugatik 16 kilometrora bigarren mailako mendatea igo behar izango dute. Bigarren etapa, Castelló de la Plana eta Vila-real artean ospatuko dena (115km) unerik erabakigarriena Desert de Les Palmes lehen mailako mendatean izango du. Hirugarren egunean, Sagunt eta Valentzia (137 kilometro) artean jokatuko da etapa eta L’Oronet bigarren mailako mendatea igoko dute, baina helmugatik nahiko urrun. Lasterketa 119 kilometroko azken etapan erabakiko da, Benidorm-en hasi eta amaituko dena, lehen mailako Finestrat mendatea hiru aldiz igo beharko dutelarik.\nDenboraldiko lehen lasterketa honetan, behin Benidorm-en ikusita txirrindulari bakoitzaren egoera zein den, hau da Agurtzane Elorriagak aukeratu duen taldea: bertakoak diren Cristina Martínez eta Sandra Alonso, bai eta Lucía González, Anna Stricker, Dani Christmas eta Henrietta Colborne ere.\nAgurtzane Elorriagaren adierazpenak: «Konzentrazioan zein txirrindulari dauden indartsuen ikusi ahal izan dugu, lasterketan bertan egingo duten ibilbidean aritu gara eta. Lehenengo lasterketari berme eta ilusio handiarekin ekingo diogu. Etapa bat irabazten ahaleginduko gara, ez gara ezkutatuko eta ihesaldietan sartzen ahaleginduko gara. Badakigu lasterketa honen maila nahiko altua izango dela, baina multzo trinkoa eta konfiantza daukagu gure buruarengan».\n2020 Duranguesa - Txirrindulari elkartea. Eskubide guztiak erreserbatuta


Sexu-hezkuntza ikastaroa. :: ikasi :: Udako Euskal Unibertsitatea\nUdako Ikastaroak :: Pedagogia, Sexologia\nSexualitatea —gozamen, komunikazio eta ugalketarako iturri bezala ulertuta— gizaki guztien alderdi eta ezaugarria da, emakume eta gizonenak, neska eta mutilenak; jaiotzen garenetik eta gure bizitza osoan zehar. Izate hau, bizitzako aro ezberdinetan, era anitzetan gertatzen da, prozesu mugikor eta gizabanakoa delako. Horregatik, bakoitzaren garapenean eragina dauka, baita gure ingurukoekin ditugun harremanetan ere, hau da, garrantzitsua da gizartean.\nPertsona guztiak sexu-hezkuntza egiten dugu (balio batzuk igorriz, jarrerekin…) eta askotan ez gara konturatzen egiten ari garenik. Horregatik da hain garrantzitsua neska eta mutilen hezkuntzan ari garenok bidaltzen ditugun balio eta jarrerak esplizitu egitea.\nHezkuntza pertsona arduradunak prestatzea dela uste dugu, berdintasun-jarrerak onartzeko prest, baita errespetu eta harremanetan arduradunak izatea ere.\nMiren Lopez de Arregi Lakuntza\nGizarte langintzan diplomatua eta Sexologian masterra. EMAIZE Sexologia Zentroan dihardu lanean\nAna Ramirez de Ocáriz Sorolla\nSoziologian lizentziatua eta Sexologian masterra. EMAIZE Sexologia Zentroan dihardu lanean\nHezitzaileek sexu-heziketa ona egiteko gako batzuk izatera laguntzea: ezberdintasunarekiko errespetuan eta norberaren zainketan oinarrituta.\nHezitzaileekin sexuen inguruko gaiak lantzea, haien sexualitatea “eraikitzea” suposatzen duenari lagunduz, eta ezagutza eta pentsamendu kritiko eta sortzailea sustatzea.\nGiza Izate Sexuala: Sexualitatea kontzeptua.\nEmakume eta gizon izatearen eredu ezberdin eta berriak.\nErotismoaren eredu berriak.\nBetiko amodiozko historiak aztertu eta berriak sortu.\nEmozio eta sentimenduen adierazpenak.\nSexu-hezkuntza ona egiteko gakoak.\nGure lan egiteko era teoriko praktikoa da, hau da, alde batetik teoriak lantzeko tarteak izaten dira, eta bestetik, eztabaidarako eta zenbait material aztertzeko ere bai, esperientzien trukea oso hezigarria iruditzen baitzaigu. Hausnarketarako eta lan pertsonala egiteko ere lekua eskaintzen dugu. Parte-hartzaileen beharrak hartuko dira kontuan, izan ditzaketen zalantzak ebazteko.\nUme edota gazteekin lan egiten dutenei eta ikasketa konkretu batzuk ikasten ari direnei: irakasle-ikasketak, pedagogia, gizarte-hezkuntza, gizarte-lana, erizaintza, medikuntza, psikologia…\nsexu hezkuntza, sexologia, giza izate sexuala, erotismoa, heziketa, sexualitatea, udako ikastaroak


ARARTEKOAREN USTEZ, ETXEBIZITZA SAILAK NEURRIAK HARTU BEHARKO LITUZKE BANANTZE-PROZESUAN DAUDEN BIKOTEEK ETXEBIDEN BANAKA IZENA EMAN AHAL IZATEKO - ARARTEKO\nARARTEKOAREN USTEZ, ETXEBIZITZA SAILAK NEURRIAK HARTU BEHARKO LITUZKE BANANTZE-PROZESUAN DAUDEN BIKOTEEK ETXEBIDEN BANAKA IZENA EMAN AHAL IZATEKO\nHerritar batek Arartekoari azaldu zionez, ez zegoen ados Etxebide etxebizitza babestuaren eskatzaileen erregistroan bakarka izena emateko egin zuen eskaera ukatu izanarekin. Kexagilea bere bikote ohiarekin inskribatuta zegoen Etxebiden, 2015eko urriaz geroztik.\nIzatez banandu ondoren, 2019ko apirilean, etxebizitza eskatzaile gisa bereizita inskribatzeko eskatu zuen. Alegatu zuen dibortzio-prozesuan murgilduta zegoela eta kezkatuta zegoela, etxebizitza babestuaren eskatzaile gisa jatorrizko espedientean zuen antzinatasuna gal zezakeelako.\nEkainean, Etxebizitza Sailaren Arabako lurralde ordezkariak ez zuen onartu beraren eskaera, galdegin ziotenean ez baitzuen eman dibortzioari buruzko epailearen epai irmoaren kopia bat, izan ere, ebazpen hura hilabete geroago jakinarazi zioten.\nKexagileak helegitea jarri zuen eta bere abokatuak sinaturiko agiri bat erantsi zuen, zeinak egiaztatzen baitzuen dibortzio-prozesuan zegoela.\nHala ere, Etxebizitza sailburuordeak ezetsi egin zuen errekurtso hura, bada, bere ustez, dibortzio-epaia emanez bakarrik inskribatu ahal izango zuten bakarka Etxebiden.\nArartekoak laguntza eskatu ondoren, Etxebizitza Sailak txosten bat bidali zion. Bertan berretsi egin zuen banaka izena ematea ukatzeko erabakia, harik eta banantzeari edo dibortzioari buruzko epai irmoa eman arte. Hala ere, dibortzio-epaia ematen den unean, bakarka inskribatu ahal izango da eta espedientean agertzen den antzinatasuna mantenduko da.\nArartekoaren iritziz, horrelako egoeretan, erregistro horretan inskribatuta daudenen benetako etxebizitza-beharrak ez bezalako errealitate bat erakusten arituko litzateke Etxebide. Horregatik, Eusko Jaurlaritzako Etxebizitza Sailari iradoki dio berariazko neurriak har ditzala banantze edo dibortzio prozesuan azken erabakiaren zain dauden pertsonak banaka izena eman ahal izan dezaten. Bere iritziz, sail horrek banakako izen ematea onar lezake aldi baterako, betiere interesdunak harremana desegiteko izapideak hasi dituztela egiaztatzen badu.\nVitoria-Gasteiz, 2020ko ekainaren 30a\nArartekoaren 2020S-2095-19 EBAZPENA, 2020ko ekainaren 12koa. Horren bidez, Eusko Jaurlaritzako Ingurumen, Lurralde Plangintza eta Etxebizitza Sailari gomendatzen zaio berrikus dezala "Etxebide" Etxebizitza Babestuen Eskatzaileen Erregistroan banakako izen-ematea ukatzeko ebazpen bat.


Asiako bi ilustrazio lehiaketetara lanak aurkezteko aukera\nNamiseom irla Hego Korean dago eta ilargi erdiaren forma dauka. Batek baino gehiagok Nami irla –izen laburtuarekin ezaguna da– magikoa dela dio, eta zer edo zer izango da, nazioartean ospe handia duen ilustrazio lehiaketa antolatzen baitute bertan. Nami lehiaketa 2013an jarri zuten martxan, eta ilustratzaileei euren lanak aurkezteko aukera emateko xedeaz gain, album ilustratuen kalitatearen igoera hauspotzeko sortu zuten. Mundu osoko ilustratzaileek parte hartu dezakete lehiaketak hartzen dituen lau kategorietan. Lanak aurkezteko epea zabalik dago abuztuaren 31ra arte.\nAspaldi, kulturarekiko eta, bereziki, haur eta gazte literaturen sustapenarekiko sentsibilitate berezia agertu dute Nami irlan. Unicef, Unesco eta IBBY-rekin elkarlanean aritu izan dira. Hans Christian Andersen Saria, “haur eta gazte literaturaren Nobel Saria”, babesten dute eta, Nami lehiaketaz gain, urtero Nambook jaialdia egiten dute haur eta gazte literaturaren bueltan.\nSei kontinenteetako egileen lanak jasotzen dituzte eta puntako adituek osatutako epaimahaikideek lanen kalitatea, arima, narrazioaren funtsa, interpretazioen aniztasuna, originaltasuna eta ilustrazioen berritasuna aztertzen dute. Milatik gora lan jasotzen dituzte ehun bat herrialde ezberdinetatik. Aurtengoan ere, hartzen dituzten lan guztien artean galbahea pasako dute eta aukeratutako lanek soilik egingo dute aurrera azaroan. Hautatutako lanak 2019ko Nambook jaialdian erakutsiko dituzte, eta haiekin katalogo bat osatuko dute.\nLau sari emango dituzte eta saridunen izenak Nami lehiaketaren webgunean iragarriko dituzte datorren urteko urtarrilean.\nSari Nagusi bakarra emango dute eta irabazten duenak oroigarria eta 10.000 Amerikako Estatu Batuetako dolar jasoko ditu. Golden Island (urrezko irla) bi sari emango dituzte, oroigarria eta 5.000 dolar bana jasoko dituzte irabazleek. Green Island (irla berdea) bost sari banatuko dituzte eta irabazleek oroigarriaz gain, 2.000 dolar bana jasoko dituzte. Purple Island (irla purpura) hamar sari emango dituzte eta irabazleek oroigarria nahiz ziurtagiria jasoko dute. Sariez gain, lehenengo hiru kategorietako irabazleak Nambook jaialdiaren irekierara –2019ko urtarrilean– gonbidatuko dituzte bidaiaren gastu guztiak ordainduta.\nOinarri zehatzak, lanak bidaltzeko moduak eta bestelako jakingarri guztiak lehiaketaren webgunean daude.\nGolden Pinwheel Young Illustrators 2018\nShangai hiritik dator ilustratzaile gazteei zuzendutako lehiaketa. Lanak aurkezteko epea uztailaren 31n itxiko dute. Lehiaketa orain hiru urte jarri zuten martxan, eta Txinan zein nazioartean nabarmentzen diren ilustratzaile gazteen lanak saritzen ditu. Jasotzen dituzten lan guztien artean 50 aukeratuko ditu epaimahaiak, eta horiekin guztiekin Urrezko Urtekaria osatuko dute, haiekin Haur Liburuaren Azokaren barruan erakusketa bat osatuko dute ere bai –erakusketa hori azaroaren 9tik 11ra egingo dute–.\nGuztira bost sari emango dituzte. Lehenengo saria, Txinako egileentzat, 2019ko Boloniako Haur eta Gazte Literatura Azokara joateko gonbidapena, gastu guztiak barne, izango da, garaikurrarekin eta ziurtagiriarekin batera. Nazioarteko egileentzat lehenengo sari bat ere egongo da, eta hura Shangaiko azokara gonbidatuko dute, gastu guztiak barne; garaikurra eta ziurtagiria ere jasoko ditu. Hiru aipamen berezi banatuko dituzte. Editoreek emandako sari bat emango dute eta irabazleak kontratu bat izango du haur liburu bat ilustratzeko.\nLanak uztailaren 31 baino lehenago bidali behar dira. Lehenengo hautaketa abuztuaren 1etik 21era egingo dute. Irailaren 13an iragarriko dute hautatuen zerrenda eta irabazleen izenak azaroaren 9an jakinaraziko dituzte, hain zuzen, Shangaiko haur eta gazte literaturako azoka irekitzen duten egunean.


Hesian - Wikipedia, entziklopedia askea.\nSakana, Nafarroa (Euskal Herria)\nEneko Garziandia (Trompeta)\nHesian 2006ko udan sortutako musika talde sakandarra izan zen. Punk-rock eta hardcore melodikoen nahasketa bat ikusten da beraien abestietan, ska kutsu batekin. Ezaugarririk aipagarriena, nahasketa oso erakargarriak sortzen duten bi ahotsak ziren (emakume-mutil ahotsa).\n2021eko urtarrilean taldeak desegitea erabaki zuen\n3 Taldekide ohiak\nHitzei dagokienez, gizarte eta politika aldarrikapenak, edota sentimendu ezberdinen adierazpenak dituzte hizpide. Beraien lehen diskoa, "Maite dugu", Iruñeko K estudiotan grabatu zen Alberto Porresen eskutik eta taldeak eta Albertok berak ekoiztu zuten. 2007ko ekainean argitaratu zen eta urte hartan bertan 1000 kopia baino gehiago saldu zituzten.\nAipagarria da 2008ko Gazte topaguneko abestia beraiek egin izana ere, "Zeru gorriko egunak". Horretaz gain, "Musikaz Sakana indartuz" diskoan "Maite dugu" abestia grabatu zuten eta "Euskal Herriak Autodeterminazioa" kanpainarako, izen berdina daraman abestia grabatu zuten.\nTaldearen ekintza eremua oso zabala da eta urte eskas batean 50 kontzertu inguru eskaini zituzten Euskal Herriko eremu eta txoko guztietan, beti ere oso harrera onarekin, plazak edota gaztetxeak betez eta jendearen parte-hartze aktiboa lortuz eta bereganatuz. Berri Txarrak, Banda Bassotti, Habeas Corpus edota Su ta Gar taldeekin igo dira agertokira.\n2008ko udan Aurtengo Gorakada 10 bilduman Hau dena aldatzera doa abestia sartu zuten, eta urrian bere estraineko lana kaleratuko zuen: Herriaren Oihua. Diskoak hamahiru abesti ditu eta lan hau ere Alberto Porresek grabatu zuen Iruñeko K Estudioetan. Euren estilo askotakoaren barnean punk azkarra, ska eta hardcore melodikoa atzeman daitezke, baita haize instrumentuen presentzia, melodia lirikoak eta mozketa gogorrak ere.\n140 kontzertu inguru emanda, 2009ko neguan etenaldi bat egingo zutela iragarri zuten beren webgunean, hirugarren diskoa prestatzeko asmoz. Garai hartan, Erikek eta Ametsek taldea utzi zuten, eta haien ordez Donostiako Mireia (ahotsa) eta Iruñeko Xabi Larrainzar (gitarra) sartu ziren taldera.\n2016an 10. urteurrena ospatzeko zazpigarren diskoa atera zuten, Hesian izenekoa eta 2018. urtean Hasiera diskoa plazaratu zuten.\n2021. urtean taldearen amaiera iragarri zuten Bilbon urtarrilaren 9an azken kontzertua eman eta egun batzuetara.\nButon (tronboia, 2007/2008)\nErik (gitarra, 2006/2009)\nAmets (ahotsa, 2006/2009)\nMireia (ahotsa, 2010)\nKarlos (tronboia, 2008/2010)\nXabi Larrainzar (gitarra)\nXabi Seco (baxua, 2006/2014)\nAritz Etxeberria (bateria, 2006/2014)\nAritz Igoa, Igotxo (saxofoia)\nAitor Valcarlos, Val (tronboia)\nMusikaz Sakana Indartuz (MAITE DUGU)\nEuskal Herriak Autodeterminazioa (EHak AUTODETERMINAZIOA kanta).\nMaite Dugu EP 2007\nEuskal Herria Autodeterminazioa\nHerriaren Oihua 2008 - Gor Diskak\nEz Ziren Hitzak\nHarri Bat, Doinu Bat\nIzan Genuen Ametsa\nHau Dena Aldatzera Doa\nBorrokatu eta irabazi 2010 - Trololo Records\nAgortu Dira Hitzak\nEguna Helduko Da\nHitzetik 2011 - Oihuka-Elkar\nSua eta Bihotza\nHemen eta Orain (2013, zuzeneko CD eta DVDa, Gernikan 2012ko abuztuaren 14an grabatuta)\nHegalak astinduz 2014\nArrazoia eta amorrua\nZu zara, gu gara\nHesian 2016 - Baga biga\nHasiera 2018 - Baga biga\nEz dago printzerik\n↑ Eslava, Nagore Arin-Ane. ««Pozik gaude egindakoarekin, baina ezer ez da betiko»» Berria (Noiz kontsultatua: 2021-01-30).\n↑ Ostolaza, Paulo. «Hesian-ek agur esan du» Berria (Noiz kontsultatua: 2021-01-18).\n↑ «(Maite dugu)» www.badok.eus (Noiz kontsultatua: 2018-12-08).\n↑ «Herriaren oihua» www.badok.eus (Noiz kontsultatua: 2018-12-08).\n↑ «Borrokatu eta irabazi» www.badok.eus (Noiz kontsultatua: 2018-12-08).\n↑ «Hitzetik» www.badok.eus (Noiz kontsultatua: 2018-12-08).\n↑ «Zuzenean. Hemen eta orain» www.badok.eus (Noiz kontsultatua: 2018-12-08).\n↑ «Hegalak astinduz» www.badok.eus (Noiz kontsultatua: 2018-12-08).\n↑ «Hesian» www.badok.eus (Noiz kontsultatua: 2018-12-08).\n↑ «Hasiera» www.badok.eus (Noiz kontsultatua: 2018-12-08).\nOrriaren azken aldaketa: 1 uztaila 2021, 21:18.


Eroskiren handitzeak legea urra dezakeela salatu du Ibai Arte merkatarien elkarteak - Arrasate - Goiena.eus\nEroskiren handitzeak legea urra dezakeela salatu du Ibai Arte merkatarien elkarteak\nUbane Madera 2007-05-28 20:20\nArrasateko erdiguneko merkatarien elkarteak idatzia aurkeztu du Udal Hirigintza sailean. Arruena parkearen ondoan dagoen Eroski hipermerkatua handitzeko asmoaren harira aurkeztu diote idatzia Hirigintzako teknikari buru Juan Antonio Urdangarini.\nMetro koadro larregi\nLaburbilduta, bi kontu salatu dituzte; batetik, Eroski hipermerkatuaren proiektuaren arabera, gutxi gorabehera 7.000 metro koadrotan handituko dutela hura. Kontuan hartuta lehenagotik 11.000 metro koadro inguru dituela Eroskik, handitu ondoren, 18.200 izango lituzke. Hori horrela, Jaurlaritzaren 2004ko dekretuaren arabera, "hirigintza infrakzioa gertatuko litzateke EAErako indarrean dagoen PTSaren arabera", hau da, aktibitate ekonomikoak eta ekipamendu komertzialak arautzen dituen plan bereziaren arabera. Izan ere, gobernuaren dekretuak zehaztu zuen, asko jota, 13.000 metro koadro eraiki ahal izango direla denda handiendako.\nHorren harira, bestetik, salatzen dute, baita ere, Arrasateko Udalak gune horretarako duen egitasmoaren arabera, 28.000 metro koadro eraiki ahal direla han; eta Ibai Artek dio hori ere lege-urratzea izan daitekeela.


'Tom Txiki eta ispilu magikoa', maiatzaren 8tik aurrera zinemetan | Zinea\nBy Erredakzioa|2019-05-22T16:32:49+02:00apirila 25, 2015|\nAtera Filmsen eta Zineuskadiren eskutik, datorren maiatzaren 8tik aurrera Tom Txiki eta ispilu magikoa haurrentzako animaziozko filma Euskal Herriko hainbat zinema aretotan eskainiko dute. Espainia eta Kuba artean ekoitzitako lana euskaraz ere izango da ikusgai.\nTom Txiki nekazari-familia txiro batean bizi da. Bertatik irten nahi du, eta laranja itxura duen ispilu magikoak hirira joateko aginduko dio. Gainera, bere ametsetako emakumea nor den erakutsiko dio, gerora, erregearen alaba Denise dela jakingo duen neskatoa. Barusa sorginak, baina, zuhaitz erraldoi bat jarri du erregearen jauregiaren gainean, gaztelua ilunpetan eta urik gabe utziz. Horregatik, Pedro eta Pabloren laguntzaz, sorginkeria deusezten ahaleginduko da Tom Txiki, erregeak markes izendatu dezan eta Deniserekin ezkontzeko.\nErnesto Padronen lana iaz estreinatu zuten, baina gurera, euskaraz, maiatzean helduko da Atera Films banaketa enpresaren eta Zineuskadiren eskutik. Etxeko txikienek gustura ikusiko duten lana!


Larrain-dantzaren eguna maiatzaren 22an ospatuko da Lizarran — dantzan.eus\nHemen zaude: Hasiera › Albisteak › Larrain-dantzaren eguna maiatzaren 22an ospatuko da Lizarran\nLarrain-dantzaren eguna maiatzaren 22an ospatuko da Lizarran\nLizarrako Ibai Ega dantza taldeak antolatzen duen Larrain-dantzaren X. Eguna izango da aurtengoa. Dagoeneko hasita daude Lizarran ekimen horretan parte hartzeko ensaioak ostiral eta larunbat arratsaldetan. Larrain-dantzaren eguna maiatzaren 22an, arratsaldeko 20.00etan ospatuko da Lizarrako Foruen plazan.\nNafarroako Dantzarien Biltzarraren blogean jaso dituzte Lizarrako larrain-dantzaren 10. egunaren inguruko xehetasunak. Parte hartzaileak udaletxetik atera eta kalejiran joango dira Foruen plazaraino. Bertan Lizarraldeko dantzak eskainiko dira, eta bukaeran larrain-dantza egingo da.\nLizarrako Ibai-Ega dantza taldea da festaren antolatzailea, eta Lizarrako dantza talde desberdinetako dantzari ohiek parte hartzen dute bertan, Lizarrako gaiteroak, Lizarrako Gaita eta Danborreko Gelako ikasleak eta Aita Hilario Olazaran txistulari taldearekin batera.\nLizarrako larrain-dantzarren Eguna 2000. urtean antolatu zuen lehen aldiz Ibai-Ega dantza taldeak taldearen 20. urteurrena ospatzeko egitarauan. Ekitaldiaren arrakasta ikusita urtero ospatze erabaki zen, eta 2001ean egin zen Lizarrako larrain-dantzaren I. Eguna. Puiko Ama Birjinaren egunaren inguruan ospatzen da Lizarrako larrain-dantzaren eguna. Maiatzaren 25a, aste barruan denean, hurbilen duen asteburuan egiten dira ospakizunak.\nLarrain-dantzak Lizarraldetik kanpo izan duen hedapena izugarria da, eta hori pozgarria da herritarrentzat, baina horrekin batera dantza bera zabartu eta degradatuz joan dela uste dute zenbaitek, eta ekimen honen bidez, bere edertasuna erakutsi nahi dute. Horrekin batera, dantzaren jatorria aldarrikatu nahi da, izan ere, hainbeste tokitan dantzatzen da, jatorria Lizarran duela ahazten baita maiz, eta hori gogorarazi nahi da.\nLarrain-dantzaren bideoak Ibai-Ega dantza taldearen eskutik\nQuisiera saber si este día (22 Mayo) se podrá bailar junto con el grupo, allí mismo.


Osasun munduan lan egiten dugunontzat, gaixoari informazioa ematea da dagoen gauzarik zailenetako bat, berri txarrak eman behar direnean bereziki. Zenbat eta zein informazio eman behar den neurtu beharra daukagu, eta nola ematen den bereziki, gaixoaren jarrera egokia bilatzeko.\nSarritan aipatzen den gaia da, baina neurtzen zaila. Gaixoaren izaeraren arabera, batentzat lagungarri dena bestearentzat etsigarri izan litekeelako. Liburuek eta adituek diotenez, gaixoak onar lezakeen informazioa eman behar zaio, epeka, kaltegarri ez bihurtzeko. Neurria hartzeak ematen dizkigu lanak, hori jakitea oso zaila baita.\nAldaketa handiak eman dira azken urteotan alor honetan. Duela gutxi arte, jarrera erabat paternalista jarraituz, medikua zen informazioaren jabe bakarra, eta berak hartzen zituen erabaki guztiak, gaixoa eta bere ingurukoak kontuan hartu gabe. Pixkanaka, gaixoak geroz eta protagonismo handiagoa hartu du, azken finean bera baita bere gorputza, osasuna eta bizitza delako. Osasun langileon lana gaixoari laguntzea da, informazioa ematea, aukera ezberdinak azaltzea, eta hautatzen laguntzea. Ondo informaturiko gaixoak jarrera positiboa hartuko du, tratamenduan lagunduko digu, eta sendaketara iristea lortuko dugu.\nBaina zer egin gaixotasuna sendaezina denean? Gaixoari esan ala ez esan? Noiz? Nola? Medikuon lana, bere ingurukoekin batera, gaixoaren nortasuna aztertzea da, bere jarrera eta usteak, eta horren arabera, informazioa ematen joan. Zilegi al da gaixoari informazioa ezkutatzea? Zer zenuke nahiago irakurle, egia osoaren jakitun izan, ala ezjakinean egon, gaitzak aurrera egiten duen bitartean.\nAzken finean, heriotzari baino gehiago, bakardadeari, sufrimenduari eta minari dio beldurra gizakiak. Zorionez, medikuok ere ikasi dugu sendaezin den gaixoari laguntzen, beti asmatzen ez badugu ere. Berarekin izango gaituela jakin behar du gaixoak, bere minak eta estutasunak arinduko dizkion botikak baditugula, eta azkena iritsita, ez dugula alferrikako kalbarioa luzatuko. Gure betebeharra sendatzen saiatzea delako, eta sendatu ezin denean, arintzen laguntzea, beti gaixoaren alboan.


Ángel Sáez Valdés-en Jota (1929)\nJ. I. Prieto-ren Ave Maria (1931)\nFUNTSA A150 – Ángel Sáez Valdés\nÁngel Sáez Valdés 1881eko martxoaren 26an jaio zen. 30. hamarkadan Cantabriako abesbatza batetako koru zuzendari gisa garatu zuen bere musika ibilbidea. Beranduago Errenteriara joan zen eta bertan egon zen 1950 arte 68 urterekin zendu zen arte.\nFuntsean, Ángel Sáez Valdés-ek eskuidatzitako partiturak ez ezik (horietako asko 1935-1936 bitarteko datarekin), Ramón Sáez de Abanarenak era badaude. Era berean, musika erlijioso, koru musika eta didaktikako partiturak ere aurki daitezke.\nErreferentzi-kodea: ES RE A150\nIzenburua: Ángel Sáez Valdés\nDatak: c. 1920-c. 1940\nTamaina eta euskarria: 0,17 m.\nSortzailearen izena: Sáez, Ángel (1881-1949)\nKorporazioaren historia / Datu biografikoak: Ángel Sáez Valdés 1881eko martxoaren 26an jaio zen. 30. hamarkadan Cantabriako abesbatza batetako koru zuzendari gisa garatu zuen bere musika ibilbidea. Beranduago Errenteriara joan zen eta bertan egon zen 1950 arte 68 urterekin zendu zen arte.\nSarrerari buruzko datuak:2009an Mariasun Sáez-ek , A. Sáez-en bilobak, Iñaki Tolaretxipiren bitartez funtsa Eresbili dohaintzan eman zion.\nGarrantzia eta edukia: Funtsean, Ángel Sáez Valdés-ek eskuidatzitako partiturak ez ezik (horietako asko 1935-1936 bitarteko datarekin), Ramón Sáez de Abanarenak era badaude. Era berean, musika erlijioso, koru musika eta didaktikako partiturak ere aurki daitezke.\nEskuratzekoak: Ez da sarrera berririk aurreikusten.\nIrispidea izateko baldintzak: Funtsaren inbentarioa egin arte ezin da kontsultatu.\nKopiak egiteko baldintzak: Aldez aurretik eskatuz, erabilera eta ikerketa pribaturako soilik.\nDeskribapenerako baliabideak: Inbentarioa egiteke duen funtsa.\nPertsonak: Ángel Sáez (1881-1949) / Ramón Sáez de Adana (1879-1958)\nGaiak: Musika erlijiosoa / Koru musika


Kontzezino eta Arrasate pasealekua arteko bidea astelehenean zabalduko dute, zirkulazio aldaketarekin - Arrasate - Goiena.eus\nKontzezino eta Arrasate pasealekua arteko bidea astelehenean zabalduko dute, zirkulazio aldaketarekin\nJon Berezibar 2007-09-27 17:28\nAstelehenean zabaldu behar dute zirkulaziorako Kontzezino eta Arrasate pasealekuaren arteko errepide zatia. Horren ondorioz, zirkulazio aukera berriak sortuko direla jakinarazi du Obra eta Zerbitzu Sailak.\nBatetik, Kontzezinotik etorriz gero, posible izango da Laubide plaza parean ezkerrera hartu eta gero, gorantz jarraitzea, Arrasate pasealeku aldera. Handik bi bide hartu ahal izango dira: batetik, Gipuzkoako Foruen plazaraino iristeko eta bestea Biztanleen Arreta Zerbitzuaren bulego parerarino joateko. Hain justu ere, azken aukera horrek bakarrik balio du zamalanak egiteko eta garajeetako erabiltzaileak erabiltzeko.\nzerkaosteta tagged map by user - Tagzania\nZerkaosteta kale ingurura itzuliz, beheranzko noranzkoan zirkulatu ahal izango da kale horretako 15ean dauden garajeen paretik Garibai etorbidera joateko.\nIturriotz kaleari dagokionez, berriz, handik gora bakarrik egin ahal izango da, Arrasate pasealekutik, Gipuzkoako Foruen plazarantz.\nGipuzkoako Foruen plaza horretan bagaude, ostera, handik joan ahal izango gara automobilez Arrasate pasealekuko 27. zenbakiraino eta horiek bakarrik jarritu ahal izango dugu Gazteluondoraino, hain zuzen ere, Santa Barbara parkearen beheko aldeko errepiderik.\nBukatzeko, zirkulaizoak bi moranzko izango ditu honako bi lekuetan: batetik, Gipuzkoako Foruen plazaren eta Arrasate pasealekuko 27. zenbakiaren artean; eta bestetik, Zerkaosteta kaleko 15. zenbakiko garajeetako irteeratik beheranzko zatian, Garibai etorbidera, beraz.


alokairua: Hasiera » posting » Hotelak eta estazioak » Hotelaren historia: Josh Billings hoteletan duela 148 urte\nHotelaren historia: Josh Billings hoteletan duela 148 urte\nJosh Billings Henry Wheeler Shaw (19-1818) umorista estatubatuarraren izena zen. mendearen azken erdian Ameriketako Estatu Batuetako umore idazle eta irakasle ospetsua izan zen. Askotan Mark Twainekin konparatzen da.\nShaw Lanesborough-en jaio zen, Massachusetts. Bere aita, Henry Shaw, Estatu Batuetako Ordezkarien Ganberan aritu zen 1817tik eta bere aitona, Samuel Shaw, Kongresuan ere aritu zen 1808-1813 bitartean.\nShaw Hamilton College-ra joan zen, baina bigarren urtean kanporatua izan zen campuseko kanpaiaren txapa kentzeagatik. Shaw-ek ikatz meatzari, nekazari eta enkante-saltzaile gisa lan egin zuen 1858an kazetari izan aurretik. "Josh Billings" ezizenarekin, zutabe umoretsuak idatzi zituen garai hartako argotetan, sarritan, grafia fonetiko eszentrikoekin, herri-arrotasuna eta umorea ematen:\nJosh Billings Hoteletan\nMartxoa 22, 1871:\nEz dut ezagutzen tabernako negozioa baino lausengarriagorik. Badirudi ez dagoela ezer egiterik, erregistroaren aurrean belarri atzean boligrafoa jarrita, eta gonbidatuak etxera sartzen direla ikusteaz gain, esan Johni zaldunari 976ra erakusteko, eta gero hartu lau dolar eta Bidaiariaren deabruarengandik berrogeita hamar zentimo hurrengo goizean, eta joan zen.\nHau guztia dela dirudi (eta osoa da) kasu gehienetan.\nOzeano Atlantikoaren eta Ozeano Barearen artean dauden hamarretik bederatzi hoteletako bat aurkituko duzu hurrengo deskribapen leuna, Estatu Batuetan zehar lerro zuzen batean.\nZure gela 13 oin 5 hazbetekoa da, 9 oin 7 hazbetekoa, paralelogramoan. Auzitegiko astea izanik (ohi bezala), gela on guztiak abokatuek eta epaileek erabiltzen dituzte.\nZure gela azken solairuan dago.\nAlfonbra barneratuta dago: hautsarekin, keroseno-olioarekin eta lau belaunalditako tinta orbanekin errotuta dago.\nGelan bi pikil daude berokiak lotzeko; horietako bat hautsi zen, eta bestea atera eta desagertu zen.\nBulegoak hiru hanka eta adreilu bat ditu.\nMahaiaren kristala bi pibotetan kulunkatzen da, eta horiek heldutasuna galdu dute.\nErretiluan eskuoihal bat dago, mehea baina bustita.\nPitxerko euri ura putzutik irten zen.\nXaboia garratza bezain gogorra da. Xaboia kanela-olioarekin usaintzen da eta orbanak ditu.\nHiru aulki daude, kanabera-jartzaileak; bat rockeroa da, eta hirurak lehertuta daude.\nPopolo seguru bat dago: hutsik.\nLeihoan ez dago gortinarik, eta ez du izan nahi; ezin duzu kanpoan ikusi, eta nork ikus dezake barrura?\nKanpai-soka sabaiaren alde honetatik sei hazbete inguru atera da.\nOhea ohe moderno bat da, bi koltxoirekin: bata kotoia eta azala, eta biak gogorragoak eta itsas gaileta bezain lodiagoak.\nAlboetara sartzen zara oheetan, eta aldi berean xafla guztiak senti ditzakezu saihets baten saihetsak bezala.\nOhea bizi da.\nLo egiten duzu pixka bat, baina asko irauli.\nGosaltzeko gong bat duzu, eta Rioko kafea hotzegia gurina urtzeko; patata frijituak, haritz-enbor batean zehar bi hazbeteko auger batek egiten dituen patata frijituen antza dutenak.\nOgia, solidoa; behi-txuleta, igeltsu bat bezain lodia eta txakur-belarria bezain gogorra. Platerrez estalitako mahaia, haietako batean hildako ozpinetako batzuk eta bestean euliez indosatutako sei cracker.\nPewterinkumeko gurpil bat hiru botila dituena, bat piperrik gabe, bestea mostazarik gabe eta bestea itotako euli bi zentimetro eta ozpin pixka batekin.\nNeska zerbitzaria, uztaiak jarrita, zure inguruan biziki zintzilikatzen da, eta beste kafe kikara bat nahi duzula jakin nahi du.\n"Ez, andrea, eskerrik asko" esaten duzu eta aulkia atzera bota. Ez duzu nahikoa jan hortzak kentzeagatik ordaintzeko”.\nHotel Mississippi United States\nHawaii filmaketa masiboa? Star Advertiser FBIren ohartarazpen faltsua?\nSalmenta: Hemen Gaur, Hemen Bihar\nErabiltzeko Prest Elikagai Terapeutikoen Merkatua 2022 | Azken...\nZelula ez-squamous ez-txikientzako lehen lerroko tratamendua...\nSriLankan Airlinesek Indiako COVID-19 aurreko mailekin bat egiten du\nSouth African Airways-ek edukiera gehitzen du Comair-ek...\nBidaiatu COVID osteko mundu batean\nAirbnb eta Belize turismo iraunkorra bultzatzeko...\nSan Martinek bere “Trantsizioa...\nEskerrak ematea eta itzultzea: Sandals Resorts...\n2023ko IGLTA Konbentzioa Puerto Ricon ospatuko da\nLeherketa itzelak Saratoga hotela zeharkatu du...\nAsia-Ozeano Bareko Bidaien Joera Globalak\nSKAL International-en Emaitzei Gazteen Errekurtsoa...\nBidaiarien trena eraso zuten Nigerian


Koloratzaileak Europako Batasunean | Consumer\nKoloratzaileak Europako Batasunean\nEFSAk Europako Batasunean erabiltzen diren elikagaien koloratzaileen segurtasuna ebaluatzen du\nElikagaien Segurtasunerako Europako Agintaritza (EFSA) datuak biltzen hasi da, elikagaien koloratzaileak berriz ebaluatzeko. Azterketa Europako Batzordeak eskatuta egin da; izan ere, elikagai-gehigarrien arloko Europako legeria eguneratzen hasi da, Elikagaien Segurtasunari buruzko Liburu Zurian aurreikusita zegoen bezala. Analisiak koloratzaileak lehenesten ditu, horiek izan baitziren Europan aztertu ziren lehen gehigarriak, eta, beraz, horien ebaluazioak zaharragoak dira.\nEFSAk kontsulta bat egin du EBn gaur egun erabiltzen diren 45 elikagai-koloratzaileei buruzko datuak biltzeko. Analisi horren helburua, 2007aren hasieran aurkeztuko dena, substantzia horien segurtasuna areagotzea, purutasuna bermatzea eta ekoizpen-metodo egokiak mantentzea da. Europako legediak ezartzen dituen baldintzen arabera eta ikerketa zientifiko berrien ondoriozko datuen arabera egingo da ebaluazioa, eta helburua da bermatzea koloratzaileek ez dutela eraginik ez nutrizio-balioan ez elikagaien zaporean.\nEBn baimendutako koloratzaileak zerrenda baten parte dira. Zerrenda hori aldizka eguneratzen da, eta elikagaien eta beste materia natural batzuen forma fisiko edo kimikotik ateratako pigmentuei buruzkoa da. 1994az geroztik, koloratzaileen gaineko purutasun-irizpide espezifikoak ezartzen ditu Europar Batasuneko arauak, eta zenbait herrialde kidetan ezarri da. EBn, Giza Elikadurarako Batzorde Zientifikoak (FKS) ebaluatu ditu erabil daitezkeen gehigarri koloratzaile guztiak. Koloratzaile bat ebaluatu ondoren, adituek eguneko irenste-muga onargarri bat (GNA) eta zenbaki bat esleitzen dizkiote E letrari, dagoeneko ebaluatu eta segurutzat jotzen baitira. Koloratzaileen sailkapena sinplifikatzeko sistema bat da.\nDuela urtebete, EFSA berak zerrenda bat argitaratu zuen, elikagaietan legez kanpo aurkitutako koloratzaile batzuekin. Orduan, gehigarrien zerrenda berrikusia bi multzotan banatzen zen. Lehenak Sudan I eta IV, Parared, Rodamina B eta Orange II zituen, toxikoak izateko arriskua zuten substantziak. Bigarren taldea nazioarteko erakundeek toxiko eta kantzerigeno gisa identifikatu zituzten koloratzaile industrialek osatzen zuten (Sudan Red 7B, Metanil horia, Auramine, Congo Red, Butter Yellow, Solvent Red I, Naphtol horia edo Oil Orange SS).\nEguneko Irenste Onargarriaren indizeak elikagai-gehigarri baten kantitatea zehazten du, gorputzaren pisuaren arabera, eta kantitate hori egunean har daiteke bizitza osoan zehar.\nHasiera batean, elikagai bati koloratzaile bat gehitzeak ez du inolako arriskurik osasunarentzat, eta ez dira baimenduko landu gabeko elikagaietan, hala nola ur mineraletan. Koloratzaile ororen oinarrizko funtzioa elikagai baten kolorea handitzea edo leheneratzea da, eta gero eta koloratzaile natural gehiago erabiltzen dira, hala nola barazki- eta fruta-pigmentuak edo hazi eta espezia-pigmentuak. Tartrazina bezalako produktu sintetikoak ere erabil daitezke, EBko eta AEBko 60 herrialdetan baino gehiagotan erabil daitezkeenak, bereziki, gozogintzako produktuetan, galleten fabrikazioan, haragiaren eratorrietan eta landare-kontserbetan. Kategoria horren barruan, eta jasotzen dituzten koloratzaileen artean, Patent Blue V (E-131) ere badago, elikagaietan tonu berdeak lortzeko erabiltzen dena, beste koloratzaile batzuekin konbinatzean.\nDagoeneko ebaluatu ahal izan den koloratzaileetako bat Brilliant Blue FCF (E 110) da, laranjazko freskagarriei, izozkiei, gozokiei eta janaurreko produktuei kolorea emateko erabiltzen dena. 1984an, propietate kantzerigenoak esleitu zitzaizkion, baina geroagoko azterketek ez zuten berretsi. Adituek Green S (E 142) ere ebaluatzen dute, Japonia, AEB, Kanada eta Iparraldeko Herrialdeetan baimendu gabea. Baimenduta dagoen herrialdeetan, edari freskagarrietan edo gozokietan aplikatzen da. Koloratzaile honetarako planteatu diren erabileretako batzuk ilarrak eta beste barazki batzuk koloreztatzea dira, klorofila suntsitzeagatik kolorea galtzen baitute. Hala ere, datu erabakigarririk ez dagoenez, erabilera hori ez dago baimenduta.\nGEHIGARRIEN KONTRAKO ERREAKZIOAK\nSocietat Catalana d´Al·lèrgia i Imnunologia Klinikoko (SCAIC) adituek ohartarazi dutenez, nahiz eta elikagaietan erabiltzen diren gehigarriak seguruak izan kontzentrazio egokietan, ez diote erabat izateari uzten intolerantzia izateko arriskua duten pertsona sentiberentzat. Helduetan, urtikaria kronikoen %5-10 gehigarrien kontrako erreakzio batek eragiten dituela zenbatesten da, eta haurren kopurua handiagoa da. Oro har, kontrako erreakzioak bi motatakoak izan daitezke: mekanismo immunologiko batek eragindakoak adibidez, koloratzaile azoikoren batek eragindakoak, eta intolerantzia-erreakzioak (alergia baino gehiago), mekanismo ez-immunologikokoak, sarritan idiopatikoak. Azken talde horretakoak dira elikagai-gehigarrien erreakzioak.\nGehigarri koloratzaile bereizgarrienen artean tartrazina dago, kolore horia ematen duena, eta gozogintzan, zukuetan, saltsetan, gozokietan eta sendagai batzuen estalduretan erabiltzen da. Urtikaria- eta bronkoespasmo-erreakzioak ezagutzen dira, batez ere aspirinari alergia dioten gaixoetan. Kontserbatzaileek, elikagaiak mikroorganismoen aurrean malogratzea galarazten duten eta elikagai eta edari ugari erabiltzen dituzten substantziek, asma, dermatitisa, odol-asaldurak (metahemoglobinuria) eragin ditzakete, baita asaldura baskularrak eta angioedema eragiten dituzten faktoreetako bat ere. Gozagarriei, egonkortzaileei edo emultsionatzaileei dagokienez, orain arte ez da azaldu irenstearen kontrako erreakzio kasurik. Hori dela eta, adituek gomendatzen dute elikagai edo farmako bat hartu ondoren sintoma klinikoren bat izanez gero, oso garrantzitsua dela markari edo dituen gehigarriei erreparatzea, oso lagungarria izango baitzaio espezialista alergologoari.


Grotte du Dérocs: basahuntzak Ardèche haranean | Ekainberri\nGrotte du Dérocs Ibie eta Ardèche ibaien elkargunetik kilometro bat inguru dauden hiru kobazuloetako bat da, Ibie ibaiaren ezker aldean dago, arroaren gainetik 100 metro inguruko altueran. Vallon-Pont-d’Arc komunan dago, Ardèche departamenduan, Auvergne-Rhône-Alpes eskualdean.\nGrotte du Dérocs haitzuloko margo gorrietako baten xehetasuna, Vallon-Pont-d’Arc komunan.\n450 metro inguruko luzera duen kobazulo bihurgunetsua da, labarrarekiko paraleloan garatzen dena, alboko galeria mailakatuekin.\nBerari buruzko lehen aipamenak 1781ekoak dira, bertako betegarria fosfatoak lortzeko ustiatua eta hustua izan zen eta hor egon zitekeen material arkeologikoa galdu egin da, baina XIX. mendeko indusketetan Neolitoaren bukaerako eta Brontze Aroko aztarnak aurkitu ziren.\nLabar irudiak 1973an aurkitu ziren, 2002an eta 2007an aurkikuntza gehiago izan ziren. Kaltzitak estalita eta nahiko egoera txarrean aurkitzen dira, bertarako\nGrotte du Dérocs-eko galerietako baten ikuspegia, Ardèche haranean.\nsarrera errazak txikizioak erraztu ditu.\nGrotte du Dérocs-eko galerietako baten ikuspegia, Ibie ibaiaren arroan.\nIrudiak margo gorriak dira eta galeria nagusiaren puntu desberdinetan daude, gehienak nahiko posizio garaietan, beraz, horman gora igota edo egituraren bat eraikiz eginak izan daitezke. Okre gorriz eginiko V handi bat dago, basahuntz baten adarren eskematizazio bezala interpretatua.\nBigarren multzoa 4-5 puntu gorrizko bi puntu serie dira, oso ezabatuak eta kaltzitaz estaliak daude. Inguruko beste kobazulo batzuetakoekin alderatuta, Aurignac aldikoak edo Gravette aldikoak izan daitezke.\nKobazuloan zehar aurkitu diren beste margo aztarna batzuk Historiaurrekoak izatea zalantzagarria da, gure garaietan eginiko graffitiak izan daitezke.\nIrudiak kaltzitaz estalita egoteak euren jatorrizkotasuna bermatzen dute, baina data zehatza ezartzea zaila da, inguruko beste kobazulo batzuetako esperientziagatik, Goi Paleolitoaren garai zaharrenetakoak izan daitezke.


Sagarrak eta errazionamentuko boniatoak okindegira eramaten ziren erretzera - Ahotsak.eus\nSagarrak eta errazionamentuko boniatoak okindegira eramaten ziren erretzera Sagardoa ere edaten zen, baina gehienbat txotxeko sagardoa, sagardo gozoa, "muztioa" esaten zitzaiona. Parrokiatik behera egiten zen sagardoa. Udazken-negu aldean izaten zen hori eta garai horretan sagar-erreak jateko ohitura zegoen. Sagarrak okindegira eramaten ziren erretzeko. Errazionamenduan ematen ziren boniatoak ere halaxe erretzen zituzten. Errazionamendua 50era arte egon zen.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ZUM-019-010 kodeko bideoa nahi duzula aipatzea: ahotsak@ahotsak.eus\nSagardoa ere edaten zen, baina gehienbat txotxeko sagardoa, sagardo gozoa, "muztioa" esaten zitzaiona. Parrokiatik behera egiten zen sagardoa. Udazken-negu aldean izaten zen hori eta garai horretan sagar-erreak jateko ohitura zegoen. Sagarrak okindegira eramaten ziren erretzeko. Errazionamenduan ematen ziren boniatoak ere halaxe erretzen zituzten. Errazionamendua 50era arte egon zen.\nGaia(k): Politika » Gerraostea eta Francoren diktadura » Gerratik itzulera , Ohiturak eta bizimodua » Elikadura » Jatekoa eta edatekoa , Aisia » Taberna giroa » Sagardotegiak\n- Eta sagardua? Sagardua eaten zan?\n- Bai, sagardua eaten huan, baiña zeian, txotxekua. Saardo gozua gehidxo. Hazi goxua, zea, mustidxua esaten dana. Hamen behian zuan. Parrokidxa… Hamen behintzat gure behian.\n- Bai, parrokixan behera, parrokixan behera. Parrokixa hemen ziok, parrokidxan behera iten zien. Ta lehenbizi mustidxua, ta gozo-gozo hori, ta geo ya, barrikakin txotxetik. Botellakin, botella, gu botellakin juten gitxian.\n- Negu partian eta izaten zan.\n- Bai, bai. Bai, negu partian, udazkenetik zeara. Eta negu partian’e bestia izaten huan, ya que uan sagarduakin akordatzen naiznen, sagar-erriak. Bandejetan hartu eta panadeira eramaten huan. Gose-denboan’e bahuan pixkat. Sagarra zakanak, sagarra hartu bandejetan, panadeira eraman ta geo, hamabitan o jun, ta sagar-erriak hartu ta itxea.\n- Panadeian erreta.\n- Panadeian erreta, bai. Zea’re bai. Boniatua’re bai. Boniatua ematen zien, razionamientua zuan, gaiñea. Boniatua’re…\n- Hamen ez zan ingo, ez, boniatua?\n- Ez, ez. Eman iten zien! Ekarri iten zieneta razionamientuan ematen zien, razionamientuan garai batian. Razionamientua berrogeita hamarrera arte o eon huan, nik hamalau urte nazkala aldea arte, e! Uaindik’e bazekat etxian razionamientoko kartilla.\n- Eta boniatua orduan…\n- Ta, boniatua, ba, patata bezela ematen zien ta erreta jan behar izaten huan, erreta, patata bezela erreta. Panadeian, bandejan eamaten gitxonaun, bandeja ezauna izaten zitxuan, ta geo billa jun ta etxea. Sagarrak bezela, sagar-erriak bezela.\nAlonsotegitik Arrazolara itzulera\nTxorizoak eta solomoa\nEzti argia ateratzen zuten


Irekia Eusko Jaurlaritza - Gobierno Vasco :: Osakidetzak pixkanaka hasiko du jarduera asistentzialera itzulera\nOsakidetzak pixkanaka hasiko du jarduera…\n\nOsakidetzak pixkanaka hasiko du jarduera asistentzialera itzulera Iturria: Irekia\n\n\nOsasun Sailak sentsibilizazio-kanpaina bat jarri du abian honako lema honekin: “2 metro, batzen gaituen distantzia”\nAzken hilabete hauetan Osasun Sailak eta Osakidetzak erabaki zailak hartu dituzte, hala nola programatutako jardueraren zati bat bertan behera uztea, COVID pazienteen zirkuituak gainerakoetatik bereiztea, COVID pazienteentzako eremu espezifikoak antolatzea… Sailburuaren hitzetan “beharrezko” neurriak izan dira eta pandemia geldiarazteko “erabilgarriak”.\nOrain, zuhurtziaz jokatzen jarraitu arren, Osakidetza, pixkanaka, jarduera asistentzialera itzultzen hasiko da, “koronabirusak gure artean egoten jarraituko duela” ahaztu gabe. Osakidetzaren plana ez da ibilbide-orri itxi bat, pandemiaren bilakaerak baldintzatuko duelako.\nLehen mailako arreta: epidemiaren detekzio goiztiarrean eta kontrolean funtsezkoa izango da. Gainera, telefono bidezko arreta lehenesten jarraituko du eta osasun-zentroetan, pixkanaka, aurrez aurreko arreta berriro ezartzen hasiko da. Martxoaren erdialdean baheketa-programak berriro egiten hasiko dira.\nJarduera pixkanaka berreskuratzeari buruzko hainbat adibide.\nGurutzetako Unibertsitate Ospitaleak 18 ebakuntza-gela zabalduko ditu. Gainera, covid gaixotasuna ez duten pazienteentzako 6 ospitalizazio-unitate prestatu ditu —guztira 210 ohe— paziente mediko eta kirurgikoentzat.\nTxagorritxu Arabako Unibertsitate Ospitalean, datorren astetik aurrera 4 ebakuntza-gela zabalduko dira, atzera ezin daitezkeen jarduketez gain, lehentasuna duten ebakuntzak gauzatzeko. Solairuak pixkanaka garbituko dituzte.\nSantiago Arabako Unibertsitate Ospitalea 5 ebakuntza-gela irekita izatetik 6 izatera pasatuko da datorren astean; eta psikiatriaren arloan, Santiagora bueltatuko dira Basurtuko Ospitalean zegoen haur eta gazteen psikiatria-unitatea, baita Arabako Psikiatrikora eramandako nagusiei zuzendutako psikiatria eremua.\nBasurtoko Ospitaleak 10 ebakuntza-gela zabaltzea aurreikusi du, jarduera kirurgikoa handitzeko.\nAtzoz geroztik Urduliz COVID gabeko ospitalea da. Koronabirusa zuten 105 paziente baino gehiago edukitzera heldu zen.\nGauza bera San Eloy eta Arrasate ospitaleen kasuan. Arrasaten, aste honetan, jarduera kirurgikoa % 60 ingurukoa izatea programatu da, eta datorren astean bere ohiko ahalmenera helduko da.\nBarrualde Galdakao ESIan lehen mailako arretari lotutako neurriak lantzen ari dira, ekipoen sektorizazioa handituz, COVID duten eta ez duten pazienteen zirkuituak handitzeko. Datorren astean psikiatria itzuliko da eta 8 ebakuntza-gela jarriko dituzte ospitalean.\nSENTSIBILIZAZIO KANPAINA: “2 METRO, BATZEN GAITUEN DISTANTZIA”\nOsasun Sailak eta Osakidetzak, gaur, euskal herritarrei zuzendutako beste sentsibilizazio-kanpaina bat jarri dute abian. Osasun Sailburuak gogoratu du “erne egoten jarraitu behar dugula” eta etorkizuna gaur egun dugun jokabideak baldintzatuko duela.\nKanpaina honetan urruntze soziala errespetatzeko beharra azpimarratzen da, horrek birusa hedatzea ekidingo duelako. Kanpainaren lema honako hau da: “2 metro, batzen gaituen distantzia”.\nInola ere ez dugu hainbat neurri hartzea ahaztu behar, adibidez, eskuetako higienea zaintzea, ohiko kontaktu-azalerak ez ukitzea. Gainera, segurtasun-distantzia gorde ezin den leku itxitan maskara erabiltzea gomendatzen da. Azkenik, pertsona batek sintomak baditu, bakartu eta osasun-zentrora hots egin behar duela gogorarazten da.\nJada martxan da prentsa idatziko hedabidetan, hedabide digitaletan eta sare sozialetan; aurki irrati-kateetan hasiko dira ematen.\nEuskadin guztira, 105.374 PCR eta 53.184 Test azkar egin dira. Atzoko 20:00ak arte, 6.355 proba egin ziren.\nEuskadiko COVID-19 kasu baieztatuen kopurua 16.119 da, eta horietatik %73,2 berreskuratuta edo alta emanda daude.\nAtzo PCR bidez baieztatutako positibo berriak 63 dira. Proba honek detektatzen du pertsona batek une horretan bertan birusa duen ala gaixo dagoen.\n"Test azkarraren" bidez antzemandako kasu berriak 147 dira. Proba horrek hartutako immunitatea edo pertsona batek sortutako antigorputzak neurtzen ditu, eta iraganeko infekzio bat adieraz dezake.\nOrain arte, 1.321 heriotza izan dira orotara, horietatik 9 atzo erregistratuta.\nHorrez gain, 595 pertsona daude ospitaleratuta; horietatik 504 solairuko geletan eta 91 ZIUn.\nEguneratzea maiatzak 2\nRT @osakidetzaEJGV: 🏥 Osakidetzak pixkanaka hasiko du jarduera asistentzialera itzulera ➡ https://t.co/psvin3rm9t\n🏥 Osakidetza comenzará…\n@maisujavi @mugimenteuskadi @kalapiedonostia Nekane Murgak bere iritzia ere eman du gaiaren inguruan. 30:30 https://t.co/Pifrse1g2G\n🏥 Osakidetzak pixkanaka hasiko du jarduera asistentzialera itzulera ➡ https://t.co/psvin3rm9t\n🏥 Osakidetza comen… https://t.co/hZBsVy1kER\nmurga_datuen_eboluzioa_eu.mp3 behera kargatu (400 KB)\ndistantzia_eu.mp4 6 MB\nmurga_datuen_eboluzioa_eu.mp4 40 MB\ndistancia_2m_es.pdf 4 MB (application/pdf)\ndistantzia_2m_eu.pdf 4 MB (application/pdf)\nSusana Martín, coordinadora de Atención Primaria


Nor gara? :: Buruxkak Liburutegi digitala\nUEUren jatorria 1970-72an Baionako Euskal Erakustokian antolatu ziren Euskal Asteak ditugu. Horien arrakasta ikusirik, eta 1972ko ekitaldian Karlos Santamariak Euskal Unibertsitatea sortzeko premiaz emaniko hitzaldiaren bidetik, Euskaldunen Biltzarra, Ikas eta Fededunak elkarteek UEU antolatzea erabaki zuten 1973ko udan, abuztuaren 29tik irailaren 8ra bitartean, Euskaltzaindiaren babespean. Lehengo ekitaldi biak Donibane Lohizunen egin ziren eta ondorengo biak Uztaritzen.\n1977ko ekitaldiak Hego Euskal Herrian burutzea erabaki zen, Iruñean alegia.\nUdako ekitaldien eragina zabaldu nahian, 1985. urtetik abiatuta, urtean zehar ere Jardunaldiakantolatzea erabaki zen, publiko orokorrari zuzendutako dibulgazio-mailako hitzaldi eta mahainguruz osatuak.\n1985ean UEU sorterrira itzuli zen eta orduz geroztik Iparraldean eta Hegoaldean eskaintzen ditu bere ikastaroak.\nOinarri bibliografiko sendoa ezinbestekoa da edozein unibertsitaterentzat. Hori jakinda, UEU unibertsitate-mailako liburuak bideratzen ahalegindu da ia hasieratik. Betidanik, eskuliburuei eman zaie lehentasuna. Baina ez da zientziaren zabalkuntza baztertu eta dibulgazio-liburuak ere bideratu dira. Euskara bera landu eta unibertsitate-premietara egokitzen, ahalegin berezia egin du UEUk.\n1973an sortu zenetik, beti egon da UEUren baitan bere helburu, eginkizun eta funtzionamenduari buruzko eztabaida irekia eta aberatsa, eta horrek ahalbidetu du UEUren jarraitutasuna eta garapena. Bide horretatik, 1995. urtean egindako Kongresuan onartutako bi ponentzietan, UEUren helburuak argitu, eman beharreko urrats estrategikoak finkatu eta barne-egituraketa egokitu eta zehaztu ziren.\nUrtez urte, Udako Euskal Unibertsitateak urrats berriak emateko eta eremu berrietara abiatzeko bizitasuna erakutsi du. Eta horretan dirau.


Behobia-Donostia lasterketako parte-hartzaileen bizipen eta sentsazioak – Irunero\nPosted on 2019(e)ko urriak 31 2019(e)ko azaroak 5 by Irunero\nUrtero, azaroko lehen asteburuetako baten 30.000 pertsonatik gorak Irungo Behobia auzoa eta Donostiako Bulevard-a banatzen dituzten kilometroak korrika egiten dituzte. Elixabet Zabaletak 2014 urtean parte hartu zuen lehen aldiz kirol proba honetan. Aurtengoa korrikalari irundarraren hirugarren Behobia-Donostia lasterketa izango da eta marka hobetzeko helburuarekin begiratzen dio azaroaren 10ean egingo den lasterketari.\nNolakoa izan da zure bizitzan zehar kirolarekin izan duzun harremana?\nOrain dela hamar urte korrika egiten hasi nintzen. Betidanik kirol ezberdinetan aritu naiz eta korrikarekin poliki-poliki hasteko erabakia hartu nuen. Gaur egun, ordea, korrika egitea nire kirola dela esan dezaket.\nNola gogoratzen duzu lehen lasterketa hori?\nOso lasterketa polita izan zen niretzat, batez ere, lasterketa inguratzen duen giroarengatik. Ibilbidean zehar jende asko dago eta asko animatzen zaituzte.\nIrundar batentzat berezia da Behobia-Donostia lasterketan izena ematea?\nBai, izan ere, hemen inguruan bizi garenontzat proba oso garrantzitsua da eta, hortaz gain, polita ere.\nZerk animatu zituen kirol proba honetan parte hartzera?\nNire lagunek animatu ninduten, haiek ere korrika egiten dutenez, elkarrekin probatzea eta lasterketan izena ematea erabaki genuen.\nJendeak aipatzen duen bezain berezia ahal da korrikaliek lasterketan zehar nabaritzen duzuen giroa?\nBai, oso berezia da. Lasterketa hasten denetik amaierara arte bidean zehar jende asko ikusten duzu eta egia da ikusleek asko animatzen dituztela korrikalariak.\nZein da probaren zatirik gogorrena zure ustez?\nNire gustokoak ez diren bi zati daude ibilbide osoan zehar. Lehena, Gaintxurizketako aldaparen igoera bukatzen denetik Lintzirin arteko zatia, jende gutxiago dagoelako bertan. Bigarrena, berriz, Grosera heltzerakoan, buruak helmugan zaudela esaten dizulako, baina, oraindik azken 2 kilometroak falta dira eta astuna egiten zait.\nEta zuretzako esanahi berezirik duen zatirik?\nOrokorrean, lasterka osoan zehar giro ona dagoenez, zati guztiak politak eta atseginak direla esango nuke.\nNola prestatzen zara Behobia-Donostia egiteko?\nOrain Super Amara BAT taldean nago eta astean zehar hiru egunetan Plaiaundiko pistetan entrenatzen dut. Hortaz gain, gainontzeko egunetan nire kabuz gimnasiora joaten edo kalera korrika egitera irteten saiatzen naiz.\nLastekerta bakarrik edo konpainiarekin egitea nahiago duzu?\nBietara egin izan dut, bai lagunekin zein bakarrik. Dudarik dage, ibilbidea norbaitekin egitea askoz eroso eta dibertigarriagoa da.\nZein erronka jartzen dizkiozu zure buruari aurtengo edizio honetarako?\nPrintzipioz marka hobetzeko asmoa dut, gero ikusiko dugu zer gertatzen den. Hain zuzen ere, lasterketa ordu bat eta 30 minututan amaitzea gustatuko litzaidake.\nZer sentitzen da Donostiako Boulevardeko helmuga zapaltzerakoan?\nPakea, postasuna, alaitasuna … Helburu bat lortzen duzunean gorputzean sortzen zaizkizun sentimendu guztiak somatzen dituzu.\nZein balorazio egingo zenuke egun emakumeek mota honetako lasterketetan duten parte-hartzearen inguruan?\nEgoera oso positiboa dela uste dut, urteak pasa ahala kirol munduan emakumeentzako lekua zabaltzen ari dela ikusten delako. Urte batetik bestera Behobia-Donostia bezalako lasterketetan emakumezkoen izen-emateak geroz eta gehiago direla. Oker ez banago, aurten parte-hartzea %26koa izango da.\nUrte luzeetan zehar Behobia-Donostian lasterketan parte hartzen ikusiko zaitugu?\nBai, ez dakit zenbat urteetan zehar, baina, oraindik besteren bat egiteko asmoa dut.\nPosted in KirolakTagged Behobia-Donostia, irun, irunero, kirolak, Korrika, lasterketa


Datorren astelehenean ekingo diogu Euskal trivialaren hurrengo edizioari. Dagoeneko banatu ditugu galderen orriak herriko zenbait tokitan (ikastetxeak, agorrosin, angiozar eta osintxuko ludotekak, etab). Esan bezala, astelehenean, maiatzaren 20an, irekiko dira kutxak eta ekainaren 6ra arte iraungo dute zabalik. Beraz, zuen kategoriako galdetegia aukeratu eta erantzun!!\nOndorengo irudian informazio gehiago:


Kontsumo arduratsu baterako hezkuntza | Ortzadar\nKontsumo arduratsu baterako hezkuntza\nKontsumo arduratsua, eskubidea eta betebeharra\nPrestakuntza-ekintzak diseinatzen ditugu. Ekintza horien bidez lortu nahi dugu pertsonek, bereziki kolektibo kalteberenek (adibidez, adinekoak) gure gizartean arduraz kontsumitu ahal izateko gaitasunak eta eskumenak eskuratzea, pertsona horiek gai izan daitezen kontsumoaren inguruan sor daitezkeen arrisku eta gatazkak prebenitzeko.\nEskola-ingurunean, irakasleei, gurasoei eta ikasleei laguntzen diegu oinarrizko gaitasunak eta eskumenak ikasteko eta irakasteko prozesuan, ikasleak, orain nahiz etorkizunean, jakin dezan kontsumitzaile kritiko eta arduratsu gisa jarduten. Hezkuntza-agenteei beharrezkoak diren jarraibideak eta material didaktikoak —prozesu honetan lagun diezaieketenak— ematen dizkiegu.\nKontsumo-prestakuntzako programa ibiltaria Kontsumobideren adinekoen zentroetan, kontsumo-alorreko prestakuntza-ekintzak (Basauriko Udala, Santurtziko Udala, Barakaldoko Udala eta abar), kontsumo-prestakuntzako programa ibiltaria Kontsumobideren ikastetxeetan, Osasun eta Kontsumo Erakusketa Txorierriko Mankomunitateko ikastetxeetan, Bilboko Udalaren kontsumo arduratsuko hezkuntza-programa eta abar.


Iñigo Perez: «Zuhurtzia bidaide ona da, baina amestu ere egin behar da» | Kirola | Berria\nIñigo Perez. Osasunako jokalaria\nHiztun ona da Iñigo Perez (Iruñea, 1988). Haren oinetatik irteten diren baloien argitasun bera dute haren ahotik ateratako hitzek. Paseak eta azalpenak Osasunako jokalari moduan ari da egiten orain, uztailean Numantziatik iritsi ostean. Nerabea zela irten zen etxetik, Athleticen harrobian hazteko, eta harat eta honat ibili ondotik, 30 urterekin iritsi zaio Iruñera itzuli eta elastiko gorritxoa janzteko aukera. Osasunak ez du ametsetako liga hasiera izan, baina erdilari nafarrak uste du taldea «bide onean» dela.\nNola sentitzen zarete lehen bi partidetan puntu bakarra lortu eta gero?\nAmorratuta. Badakigu gehiago eman dezakegula, eta emaitza hobeak lortu. Etsipen apur batekin bukatu ditugu partidak. Dena den, orduek aurrera egin ahala, lehen garaipena lortzeko ilusioa eta gogoak itzultzen zaizkizu.\nGainera, azken partidan hobera egin zuen taldearen jokoak. Baduzue zeri heldu.\nLehen neurketak denboraldi-aurrearen luzapena izaten dira. Mallorcan ez ginen gai izan teknikariaren proposamena zelaian islatzeko. Elxen aurka, ordea, goitik behera aldatu zen taldearen itxura. Bestelako jarrera erakutsi, eta duin aritu ginen jokalari bat gutxiagorekin gelditu ostean. Puntu bakarra bildu arren, iruditu zitzaidan zaleak nahiko konforme irten zirela Sadartik.\nZer falta izan zitzaizuen partida irabazteko?\nAte aurrean asmatzea erabakigarria da. Lehen zatian bizpahiru aukera oso garbi izan genituen, eta horietakoren batean asmatuz gero, partida erabat aldatuko zatekeen. Horrez gain, saihestu daitezkeen taldeko huts txikiak egin genituen Elxen golean, ziurrenik hamar jokalarirekin aritzearen eraginez.\nZer mezu igorri dizue Jagoba Arrasatek lehen bi estropezuen ondoren?\nEsan digu gauzak datozen bezala onartu behar direla, eta lanean erabakimenez jarraitu behar dugula. Nire iritziz, egunetik egunera garbiago ditugu entrenatzaileak ezarri nahi dituen kontzeptuak, bide onean goazen seinale. Noizbait jasoko ditugu fruituak.\nOndo ezagutzen duzu entrenatzailea, elkarrekin aritu baitzarete Numantzian azken hiru sasoietan. Nola deskribatuko zenuke?\nPertsona gisa, lasaia, argia eta zentzuduna da. Eta entrenatzaile moduan, fede itsua du bere estiloan, eta ideiak behar bezala igortzen daki. Estilo ausarta du, nahiago du aurrera egin atzera baino, bertikaltasuna horizontaltasunaren aurretik jartzen du, jokalariei askatasuna ematen die erabakiak hartzeko, eta, horrekin batera, elkartasuna eskatzen die. Osasunaren jarraitzaileei asko gustatzen zaie jokamolde hori, eta, horregatik, uste dut lotura polita sortuko dela taldearen eta harmailen artean.\nArdura handia duzu haren eskeman: zentzua eman behar diozu taldearen jokoari. Nola ikusi duzu zeure burua orain arte?\nPixkanaka noa, taldea bezala. Toki berri batera joatean, ahalik eta azkarren egokitzea gustatzen zait, baina gauzak azkar egiteak ez du beti esan nahi ongi eginda daudenik. Euskarrian aritzea erantzukizun handia da, une oro hartu-emanean baitzaude taldekideekin eta aurkariarekin. Hobera ari naiz egiten, baina zaila da neure buruaz iritzi publiko bat ematea.\nEntrenatzailea lehendik ezagutzeak zenbateraino erraztu dizu egokitzapena?\nGarbi dago horrek gauzak erraztu dizkidala, aurretik banekielako zer egin behar nuen teknikariaren planetan sartzeko. Hori bai, Jagobaren talde teknikoak ez du ezer oparitzen. Agian bere apustua izan naiz, baino horrek ez du esan nahi beste jokalariekiko lehentasuna dudanik. Horrek ez du balio harentzat.\nNafarra izanagatik, Osasunan sekula aritu gabea zinen. Espero bezalakoa al da?\nKanpotik Osasuna klub bikain bat iruditu izan zait beti, bai zaleei eta bai instalazioei dagokienez. Toki berri batera iristean, aurreikuspenak errealitatearekin bat etortzea nahi izaten duzu, eta hala gertatu da kasu honetan. Gustatu ez zaidan zerbait topatu izan banu, arazorik gabe esango nizuke. Ordea, ez dago halakorik.\nGainera, ederra izango da urte askoren buruan berriz ere etxean bizi ahal izatea.\nEgonkortasuna ematen dizu lan-saioak bukatu ostean familiarekin eta lagunekin egon ahal izateak. Gauza berria da niretzat, beti jokatu baitut kanpoan. Norbaitek agian esango dizu etxean jokatzeak presioa dakarrela, baina nik hori ez dut gauza txartzat hartzen.\nIruñea asko aldatu al da gazterik Lezamara joan zinenetik?\n13 urterekin joan nintzen, eta, egia esan, ordura arte apenas irten nintzen Txantreatik. Auzoko bizimodua nuen; hirigunea eta inguruak orain ari naiz ezagutzen. Txantreak esentziari eutsi dio, eta asko gustatzen zait hango bizimodua eta auzokideen artean dagoen harremana.\nOsasunaren gaurkotasunera itzuliz, igoera ez da helburutzat jarri nahi izan; horren ordez, urratsez urrats joateko asmoa erakutsi dute zuzendari, teknikari eta jokalariek. Bat egiten duzu diskurtso horrekin?\nUste dut ikuspuntu hori eduki beharko luketela Bigarren Mailako talde guztiek. Urtero gauzak oso estu izan dira igoerako kanporaketak ezarri zirenetik. Berdintasun handia dagoela ikusirik, zentzurik ez dauka helburu jakin bat jartzeak. Hobe da ez erotu eta zuhurtziaz jokatu, talde indartsua dugun arren. Gero, garbi dago norberak bere ilusioak dituela. Nirea Lehen Mailara igotzea eta Sadarren gozatzea da. Zuhurtzia bidaide ona da, baina amestu ere egin behar da.\nIgandean Granadan ariko zarete. Partida arratsaldeko seietan zen hastekoa, baina, azkenean, bederatzietan jokatuko da, beroa saihesteko. Ez zaizue gaizki etorriko.\nEskertzen da aldaketa, baina egia da ere jokalariak edozerengatik kexatzen garela. Partida iristeko gogotsu gaude, aurrera begira konfiantza emango digun garaipen bat lortu nahi baitugu. Niri ez zait asko gustatzen, baina futbolean ematen du emaitza ororen gainetik dagoela, eta helburuak bitartekoak zuritzen dituela. Hori horrela, igandean irabazten saiatuko gara, baina joko onarekin bada, hobe.\nIragan sasoian Osasunako entrenatzaile izan zen Diego Martinezek zuzentzen du Granada. Horrek taldea kitzikatzen al du?\nEz dut uste taldekideek horri garrantzirik ematen diotenik. Kontu taktikoez hitz egin da, sasoi oso bat osatu baitzuten harekin. Karta gehienak gora begira daude. Baina partida bat gehiago da. Morboa kanpora begira du.


15 baietz ekimenaren hedapena | LAUTADA IKASTOLA\n15 baietz ekimenaren hedapena\nBai, horrela izan da. Iaz Armentia ikastolako ekimena ezagutu bezain pronto, gure ikastolak ilusio handiz lekukoa hartu zuen. Eta jadanik ikasle batzuk euskara hizkuntzaren erabilera bultzatzeko gidaritza hartu dute.\nPentsatu eta egin. DBH1eko taldea hasi eta aurten DBH2koek berriro errepikatu dute esperientzia. Benetan euskararekiko konpromisoa hartu dute eta ikastolako esparru gehienetan euskara inoiz baino biziagoa izatea nahi dute.\nAurrera joateko euskararekin lotuta sentsibilizazioa, hausnarketak, EUSLE dinamika eta elkarrizketak hasi dira egiten. Eta ez da hori bakarrik izan, aurten 15 BAIETZ ekimena edo erronka LHko etapari ailegatu da. Bigarren zikloan hain zuzen ere.\nBenetan ideia interesgarria. 3. eta 4. mailetako ikasleak erronkan murgildu dira. DBH2ko bisita izan zuten eta haien partaidetza entzun eta gero, abian jarri dira aste batean zehar euskararen aldeko konpromisoa bizitzeko. ARGAZKIAK